Dos penggalak Pfizer, AZ boleh diberi 3 bulan selepas suntikan kedua

Kementerian kesihatan (KKM) memutuskan sela masa pengambilan dos penggalak bagi penerima vaksin Pfizer dan AstraZeneca (AZ) adalah sekurang-kurangnya tiga bulan selepas menerima dos kedua vaksin tersebut.Menteri Kesihatan Khairy Jamaluddin berkata keputusan diambil ekoran hasil data kajian melibatkan 21 juta pemberian dos penggalak yang dijalankan di United Kingdom (UK), menunjukkan keputusan yang meyakinkan.Sejajar dengan kajian itu, beliau berkata, badan regulatori seperti di UK, Kanada dan Australia serta panel pakar kesihatan kini mengesyorkan sela masa bagi penerimaan vaksin dos penggalak diberi seawal tiga bulan selepas dos kedua vaksin primer.“Kumpulan kerja teknikal juga telah menilai bukti sedia ada dan memberi saranan baru mengenai dos penggalak Covid-19.“Oleh demikian, di Malaysia, kita telah buat keputusan bahawa sela masa bagi vaksinasi dos penggalak bagi vaksin Pfizer dan AZ boleh diberi sekurang-kurangnya tiga bulan,” katanya pada sidang media secara hibrid, hari ini.Sebelum ini, KKM memaklumkan sela masa penerimaan dos penggalak bagi penerima vaksin Pfizer dan AZ adalah sehingga enam bulan manakala penerima vaksin Sinovac adalah 3 bulan.Mengulas lanjut, Khairy berkata, KKM akan memberi janji temu kepada mereka yang layak berdasarkan kepada keutamaan mengikut usia dan status kesihatan.Katanya, KKM turut menjangkakan bahawa sebahagian besar daripada golongan dewasa di Malaysia yang layak akan menerima suntikan dos penggalak pada Januari dan Februari depan.“KKM akan meningkatkan kapasiti pemberian vaksin dengan pembukaan lebih banyak lagi pusat pemberian vaksin (PPV) sama ada di klinik swasta atau PPV yang akan dibuka tidak lama lagi di dewan persidangan seperti yang dilakukan ketika Program Imunisasi Covid-19 Kebangsaan (PICK) sebelum ini.“Dalam usaha kita memberi temu janji, kita akan guna senarai keutamaan kepada mereka yang berusia dan mereka yang mempunyai penyakit kronik,” ujarnya.Menurut Khairy, vaksin Pfizer dan AZ akan diutamakan bagi pemberian dos penggalak manakala vaksin Sinovac boleh dipilih menerusi pasaran swasta atau sekiranya individu tersebut mempunyai saranan doktor untuk hanya menerima vaksin itu.Sementara itu, Khairy turut memaklumkan bahawa hasil daripada data kajian klinikal dan kajian Real World telah menunjukkan tahap keberkesanan vaksin terhadap jangkitan Covid-19 berkurangan dengan masa.Tambahnya, data terkini menunjukkan varian Omicron boleh menyebabkan penularan jangkitan kebolehupayaan pengikatan virus dan kelolosan antibodi yang lebih tinggi daripada imuniti disebabkan vaksin atau jangkitan semula jadi.Bagaimanapun, beliau menyatakan bahawa bukti yang dikumpul sejak 3 minggu lalu telah menunjukkan bahawa vaksin penggalak Covid-19 berkemungkinan meningkatkan perlindungan terhadap varian Omicron.Beliau turut mengambil contoh daripada data yang diperoleh di Sarawak yang menunjukkan keberkesanan dos penggalak untuk menentang varian Omicron dan juga melandaikan jangkitan Covid-19.“Hasil daripada pemberian dos penggalak di Sarawak yang bermula 13 Oktober lalu, bilangan kes yang dilaporkan telah menunjukkan trend penurunan sejak dua bulan lalu dan mencatatkan kurang daripada 1,000 jangkitan seminggu.“Angka kematian disebabkan Covid-19 juga menunjukkan penurunan daripada 497 pada Oktober kepada 24 kes pada Disember 2021,” katanya dan menambah bahawa Sarawak merupakan negeri tertinggi bagi pengambilan dos penggalak apabila 53.5% penduduk dewasanya telah mengambil dos tambahan vaksin itu.


Kerajaan perlu mansuhkan, bukan perkukuh undang-undang zalim

Kumpulan hak asasi Lawyers for Liberty (LFL) hari ini menyelar usaha kerajaan untuk mengkaji semula dan meminda undang-undang keselamatan yang terkandung dalam Rancangan Malaysia ke-12 (RMK12) demi menambah baik keselamatan negara, mengatakan undang-undang tersebut sepatutnya dimansuhkan.Dalam sebuah kenyataan, Koordinator LFL Zaid Malek berkata, undang-undang tersebut termasuk Akta Pencegahan Jenayah 1959 (Poca), dan Akta Kesalahan Keselamatan (Langkah-langkah Khas) 2012 (Sosma), Akta Pencegahan Keganasan 2015 (Pota), Akta Hasutan 1948 dan Akta Mesin Cetak dan Penerbitan 1984 (PPPA).“Undang-undang ini dibuktikan secara konsisten bersifat zalim dan merupakan satu penghinaan terhadap sistem kehakiman kita. Ia membenarkan penahanan tanpa bicara, mengabaikan sistem kehakiman dan melulu selain menghadkan asas-asas utama kebebasan yang dijamin di bawah Perlembagaan Persekutuan.“Undang-undang yang kandungannya tidak baik, tidak boleh ditambah baik, bahkan perlu dimansuhkan. Undang-undang ini bersifat prejudis terhadap keselamatan awam kerana ia membenarkan penahanan tidak adil dan pendakwaan terhadap orang ramai,” katanya.Beliau menambah, usaha yang sepatutnya dilakukan adalah membaiki tatakelola penguatkuasaan oleh pihak berkuasa dan mengangkat hak-hak yang dijamin Perlembagaan Persekutuan.“Jika matlamat RMK12 benar-benar mahu membina sebuah masyarakat yang lebih bertoleransi dan untuk mengembalikan keyakinan yang tinggi terhadap institusi-institusi dalam negara, maka kerajaan mesti hindari undang-undang yang merendahkan jaminan perlindungan asas-asas kebebasan,” katanya.


Bekalan air di Kuala Selangor pulih malam ini

Sebanyak 28 kawasan di wilayah Kuala Selangor yang mengalami gangguan bekalan air berjadual bermula 9 pagi tadi dijangka pulih sepenuhnya pada 10 malam ini.Pengurusan Air Selangor Sdn Bhd (Air Selangor) dalam kenyataan hari ini memaklumkan ia berikutan kerja penggantian injap di Loji Rawatan Air Sungai Sireh (LRA Sg Sireh) yang akan dilaksanakan pada pukul 6 petang ini.“Bekalan air akan mula disalurkan kepada pengguna sejurus kerja-kerja tersebut selesai dilaksanakan,” menurut kenyataan itu.Senarai kawasan yang akan mengalami gangguan bekalan air berjadual adalah seperti berikut:Bagan TengkorakJalan Ban CanaiJalan Kunci Air BuangKampung AmpanganKampung Haji RazaliKampung Melaka/ Kampung KilatKampung PinangKampung Seri Tiram JayaKampung Sungai Burong 1 Parit 1-Parit 4Kampung Sungai KajangKampung Sungai Tengi Kiri (Pekan Tanjung Karang)Kampung Tok AdamKampung Ulu TiramLorong BahagiaParit 1 Sungai BurongSeluruh kawasan Sawah Sempadan Blok A-ZSungai Burong Sawah Parit 1-Parit 4Sungai Sireh Lorong 1-23Taman Desa JayaTaman KopemaTaman Radin JayaTaman Sri BaktiTaman Sri DesaTaman Sri JayaTaman Sri SetiaTaman Sri TanjongTaman Tanjung Karang/ Taman Ria Min/ Taman KetamTaman WawasanUntuk maklumat lanjut, pengguna boleh melayari laman sesawang Air Selangor di www.airselangor.com juga kesemua saluran komunikasi rasmi seperti aplikasi Air Selangor, Facebook, Instagram dan Twitter, atau hubungi Pusat Perhubungan Air Selangor di talian 15300.


‘Zombie’ sudah wujud dalam kalangan kita

Pontianak muncul pada waktu malam. Pontianak adalah manusia mati yang hidup semula.Ia hanyalah watak yang diwujudkan. Alamnya di drama dan filem. Ia tidak lebih daripada imaginasi. Realitinya belum ada.Watak “zombie” juga sepatutnya begitu.Watak Zombie dipopularkan oleh filem “Train to Busan” dari Korea Selatan di mana manusia bertukar menjadi zombie setelah digigit manusia lain.Manusia yang digigit terus hilang sifat keperikemanusiaan lalu bertindak menyerang manusia lain tanpa mengira usia, jantina mahupun hubungan semasa manusia.Watak zombie juga adalah fantasi. Sepatutnya alamnya di drama dan filem.Namun sedihnya, watak zombie sudah bertapak di bumi.Alamnya di media sosial yang mempunyai ruangan komen.Asalkan ada ruangan komen akan kita berjumpa zombie zaman moden.Di media sosial hari ini, manusia tak kira siapa, hilang sifat kemanusiaan umpama zombie.Tidak kira siapa, apakah orang itu keluarganya, sahabatnya, guru, pemimpin, mufti ataupun Yang di-Pertuan Agong. Mereka menyerang tanpa adab, akhlak dan akal seperti zombie.Sifat manusia menghilang di alam media sosial. Tiada lagi sifat rendah diri, saling menghormati dan bertoleransi semasa manusia.Setiap berita, paparan mahupun gambar, ada sahaja yang akan mencerca bagai zombie.Mereka terlupa orang yang mereka cerca dan dimalukan juga ada ahli keluarga, sahabat dan kenalan seperti mereka juga.Mereka tidak peduli mengenai perasaan orang lain, asalkan nafsu menaip perlian, cacian, kemarahan dan penghinaan dapat dipuaskan.Ramai yang hilang “3A” di media sosial.3A yang dimaksudkan ialah akhlak, adab dan akal.Malangnya, ramai yang tidak sedar mereka sudah kehilangan 3A.Bukan itu sahaja, media sosial juga melahirkan satu generasi baru yang amat mudah tersinggung.Apa-apa sahaja boleh membuat mereka untuk “trigger” sehinggakan soalan mudah seperti ahli keluarga bertanyakan apakah pekerjaan mereka juga menjadi isu hari ini.Ke manakah generasi baru selepas ini?Manusia nampaknya semakin dimusnahkan oleh teknologi yang dibinanya sendiri.


Kabinet umum larangan eksport ayam, mansuh permit import untuk gandum

Perdana Menteri Ismail Sabri Yaakob hari ini berkata Kabinet bersetuju untuk memansuhkan keperluan permit import bagi gandum dan melaksanakan larangan eksport 3.6 juta ekor ayam sebulan mulai Jun sehingga pengeluaran dan harga stabil.Minggu lalu, Ismail mengumumkan pemansuhan permit import bagi barangan termasuk kobis, kelapa tua, ayam dan susu bagi memastikan bekalan makanan mencukupi selain mengelak kenaikan harga barang.Dalam sebuah kenyataan, Ismail berkata kerajaan kesal dan kecewa terhadap tindakan beberapa buah syarikat yang menghentikan bekalan ayam sehingga menyebabkan berlakunya peningkatan harga dan kekurangan bekalan di pasaran.Katanya, kerajaan telah menetapkan harga siling ayam standard pada harga RM8.90 seekor dengan pemberian subsidi sebanyak RM729.43 juta di bawah Skim Kawalan Harga Keluarga Malaysia (SKHKM) yang dilaksanakan sejak 5 Februari lalu.“Bagaimanapun, pihak kerajaan mendapati beberapa syarikat besar yang tidak berminat untuk memohon subsidi dan mahukan kerajaan membiarkan harga ayam ditentukan sendiri oleh pasaran. “Setakat ini, hanya RM50 juta subsidi telah dibayar kepada penternak yang kebanyakannya adalah syarikat kecil,” katanya.Minggu lalu, Ismail mengumumkan pemansuhan permit import bagi barangan termasuk kobis, kelapa tua, ayam dan susu bagi memastikan bekalan makanan mencukupi selain mengelak kenaikan harga barang.Selain larangan eksport ayam, Ismail turut mengumumkan beberapa langkah lain bagi menangani isu bekalan dan harga ayam ketika ini termasuk mewujudkan stok penimbal ayam dan mengoptimumkan fasiliti penyimpanan bilik sejuk sedia ada milik kementerian pertanian dan industri makanan (Mafi) dan agensinya.Beliau berkata Kabinet turut bersetuju untuk memansuhkan permit import (AP) ayam termasuk ayam bulat dan keratan ayam dan mempermudahkan proses tuntutan subsidi oleh pengeluar ayam.Selain itu, katanya kerajaan akan menambah dan mengiktiraf loji sembelihan di luar negara bagi meningkatkan pengeluaran bekalan ayam.Menurut Ismail, kerajaan sedar mengenai laporan kewujudan kartel yang mengawal harga dan pengeluaran ayam dalam kalangan syarikat besar. “Suruhanjaya Persaingan Malaysia (MyCC) sedang menyiasat perkara ini dan siasatan dijangka selesai pada bulan Jun ini,” katanya dan menegaskan kerajaan akan mengambil tindakan undang-undang terhadap mereka.Dalam pada itu, Ismail turut berkata kerajaan akan mengurangkan peranan orang tengah yang selama ini memanipulasi bekalan dan harga. Menurut Ismail, peguam negara yang turut hadir dalam mensyuarat Kabinet hari ini, telah menasihatkan Kabinet untuk mengguna pakai peruntukan di bawah Penguatkuasaan Akta Kawalan Bekalan 1961 (Akta 122) jika terdapat sebarang aktiviti menyorok, menyimpan atau unsur-unsur sabotaj terhadap bekalan ayam. “Tindakan boleh diambil di bawah akta tersebut dan lesen mereka juga boleh dibatalkan serta merta.“Saya ingin menegaskan bahawa kerajaan tidak akan berkompromi dengan mana-mana pihak yang cuba menjejaskan kehidupan rakyat.”


Malaysia berjaya tarik pelaburan RM16.52 bilion dari AS, kata menteri

Malaysia terbukti kekal menjadi pilihan destinasi pelaburan dalam kalangan pelabur asing apabila Misi Galakkan Perdagangan dan Pelaburan ke Amerika Syarikat (AS) oleh kementerian perdagangan antarabangsa dan industri (Miti) berjaya menarik pelaburan berjumlah RM16.52 bilion.Menteri Kanan Mohamed Azmin Ali berkata, antaranya adalah pelaburan baru oleh syarikat Insulet, Ferrotex Holdings Corporation, Amazon Web Services (AWS) dan Cue Health serta projek pengembangan pelaburan oleh Texas Instruments dan Boston Scientific.Beliau berkata, selain menyatakan komitmen dalam melakukan pelaburan baru di Malaysia, syarikat-syarikat yang berpangkalan di AS itu juga akan memastikan pemindahan teknologi, mewujudkan ekosistem dan penglibatan industri tempatan khususnya perusahaan kecil dan sederhana (PKS) dalam rantaian bekalan mereka.“Hasil dari pertemuan dan perbincangan yang saya adakan di Washington DC, San Francisco, Seattle dan Los Angeles, saya yakin Malaysia akan terus kekal sebagai destinasi pelaburan pilihan syarikat US,” katanya pada sidang media di Kuala Lumpur hari ini.“Pada masa ini, AS adalah rakan dagang global dan destinasi eksport ketiga terbesar Malaysia dan merupakan sumber import keempat terbesar pada 2021.”Mengulas lanjut, Azmin berkata, tahun lalu jumlah perdagangan keseluruhan antara Malaysia dan AS turut meningkat sebanyak 21.4% kepada RM217.10 bilion, berbanding tahun sebelumnya.Katanya, eksport Malaysia ke AS meningkat 30.4% kepada RM142.20 bilion dengan eksport utama terdiri daripada produk elektrikal dan elektronik (E&E), dan produk berasaskan getah manakala import dari negara itu pula meningkat 7,4% dengan nilai RM74.87 bilion melibatkan produk E&E dan keluli.“Dari segi pelaburan AS adalah sumber pelaburan langsung asing yang keempat terbesar Malaysia,” tambahnya.Mengulas mengenai syarikat AS yang bersedia melabur di Malaysia, Azmin berkata, perjumpaannya bersama pihak syarikat Microsoft dan AWS di Seattle turut mengesahkan kesediaan kedua-dua syarikat gergasi itu untuk menyumbang input kepada kerajaan dalam usaha meningkatkan daya saing negara dalam ekonomi digital.“Di hari terakhir Misi Galakkan ke AS, saya melawat SpaceX yang merupakan pembekal pelancar roket angkasa lepas dan diberi taklimat oleh pengurusan tertinggi Starlink, iaitu projek capaian internet berasaskan satelit yang dibangunkan oleh syarikat tersebut.“Projek ini berupaya menjadi game changer susulan keupayaannya menyediakan akses internet menggunakan satelit berkelajuan tinggi dan keluasan capaian meliputi kawasan pedalaman , dengan kos rendah,” katanya.Mengulas lanjut, Azmin berkata, Starlink pada masa ini masih lagi dalam perbincangan bersama Suruhanjaya Komunikasi dan Multimedia Malaysia (MCMC) berhubung urusan regulasi komunikasi digital.“Dalam perbincangan tersebut, kedua-dua pihak mengenal pasti beberapa perkara yang perlu diselesaikan segera memandangkan Starlink telah bersedia untuk melabur dan menyediakan perkhidmatannya di Malaysia.“Kami telah mengenalpasti isu-isu berhubung kait penggunaan ‘Global Harmonised Shared’ dengan koordinasi bersama International Telecommunication Union (ITU),” katanya dan menambah perkara itu akan dibincangkan antara kedua-dua pihak pada minggu hadapan.Ditanya mengenai pertemuan Elon Musk dan Presiden Indonesia Jokowi Widodo berhubung potensi pelaburan Tesla di Indonesia, Azmin menyatakan kerjasama antara Starlink dengan Malaysia turut membuktikan bahawa negara ini berupaya menarik perhatian pelabur berkualiti tinggi ke Malaysia.“Kita tak boleh halang mana-mana negara yang ingin rancakkan usaha menarik pelaburan kepada negara mereka.“Sudah tentu kita harapkan syarikat gergasi akan terus beri sokongan kepada Malaysia. Kita ada strategi tertentu yang kita tetapkan untuk melibatkan pelaburan yang berkualiti tinggi.“Selain menjadi perintis kepada syarikat kenderaan elektrik (EV), beliau juga merupakan perintis kepada teknologi angkasa dan teknologi penting, malah lawatan saya ke SpaceX memberikan harapan baru bahaw mereka komited nak melabur di sini,” katanya.


Semua ahli Parlimen Amanah akan tolak Belanjawan 2021

Kesemua 11 ahli Parlimen daripada Amanah tidak akan menyokong Belanjawan 2021, kata presidennya Mohamad Sabu yang dilihat bertentangan dengan nasihat Yang di Pertuan Agong agar semua ahli politik mengenepikan perbezaan bagi memastikan perang melawan Covid-19 berjaya.Astro Awani melaporkan, Mohamad sebagai berkata Amanah hanya akan menyokong Belanjawan 2021 jika permintaan mereka ditunaikan.“Umno pun bercakap juga beberapa perkara perlu dipinda untuk dapat sokongan, kita bersama Pakatan Harapan (tidak sokong),” kata bekas menteri pertahanan itu seperti dilaporkan Astro Awani.Kenyataan Mohamad itu bercanggah dengan beberapa peringatan daripada Yang di Pertuan Agong menjelang pembentangan Belanjawan 2021 Jumaat lepas.Sultan Abdullah Sultan Ahmad Shah memberikan amaran kepada ahli-ahli Parlimen agar tidak menggagalkan belanjawan supaya usaha kerajaan untuk memulihkan ekonomi dan memerangi Covid-19 berjaya.“Umno pun bercakap juga beberapa perkara perlu dipinda untuk dapat sokongan, kita bersama Pakatan Harapan (tidak sokong),” kata bekas menteri pertahanan itu seperti dilaporkan Astro Awani.Amaran Agong dikeluarkan selepas Baginda enggan menggunakan kuasa mengisytiharkan darurat bagi mengelakkan pilihan raya pada musim pandemik sekiranya belanjawan gagal diluluskan.Terdapat kebimbangan pilihan raya umum terpaksa dilaksanakan jika belanjawan gagal diluluskan dan pegawai kanan kesihatan mengatakan ia boleh mewujudkan kluster baru Covid-19.Kebimbangan ini timbul selepas beberapa pemimpin Umno sekutu presiden parti Ahmad Zahid Hamidi dilaporkan merancang untuk tidak menyokong belanjawan bagi menumbangkan kerajaan pimpinan Muhyiddin Yassin.


Tok Mat pertahan kerjasama Umno dengan DAP

Timbalan Presiden Umno Mohamad Hasan berkata sokongan orang Melayu-Islam terhadap parti itu terus merosot meskipun membawa naratif menentang DAP sejak berpuluh tahun lalu.
Beliau berkata demikian dalam ucapan perasmian bagi persidangan sayap pemuda, puteri dan wanita Umno sempena Perhimpunan Agung Umno 2022 (PAU22) di Kuala Lumpur, malam tadi.
Di awal ucapannya, Mohamad memberitahu kepimpinan Umno semestinya menjelaskan setiap pendirian yang diambil khususnya semenjak beberapa minggu lalu pasca Pilihan Raya Umum ke-15 (PRU15) pada November tahun lepas.
Terutamanya kerjasama Umno dengan Pakatan Harapan (PH) yang membentuk kerajaan baru di Putrajaya.
Bercakap kepada para perwakilan yang hadir, Mohamad melontarkan persoalan sama ada pendirian Umno yang menentang DAP selama ini menyebabkan orang Melayu menyokong dan mengukuhkan lagi kedudukan parti tersebut?
Katanya, jawapannya jelas boleh dilihat berdasarkan keputusan beberapa pilihan raya umum lepas yang menunjukkan di sebalik cemuhan Umno terhadap DAP, sokongan orang Melayu tidak meningkat.
"Malah merosot.
"Kerana faktor yang mendorong orang Melayu menyokong atau menolak kita ternyata bukanlah (disebabkan) pendirian kita terhadap DAP," katanya.
Sebaliknya, kata ahli Parlimen Rembau itu, ianya bergantung kepada kemampuan parti untuk menyakinkan orang Melayu bahawa kepentingan bangsa tetap boleh diperjuangkan dengan baik apabila dipimpin oleh Umno.
"Termasuklah kerajaan yang kita pimpin itu bebas rasuah dan tiada penyalahgunaaan kuasa.
"Yang menjadi kayu ukur sokongan Melayu ialah integriti, tadbir urus kompetensi dan prestasi kita.
Bukan kerana semata-mata kita menentang ideologo parti itu dan parti ini."
Pada persidangan PAU tahun lalu, Presiden Umno Ahmad Zahid Hamidi menegaskan pendirian parti itu menolak sekeras-kerasnya sebarang bentuk kerjasama dengan PH dan Bersatu pada PRU15.
PAU21 juga memutuskan hubungan bersama Perikatan Nasional (PN).
Selepas PRU15, Zahid berkata pendirian "No Anwar, No DAP” hanya sekadar strategi kempen pilihan raya dan bukannya untuk pasca pilihan raya.
Sebelum pilihan raya diadakan, Pengerusi PN Muhyiddin Yassin beberapa kali mengulangi Anwar dan Zahid akan berganding bahu untuk membentuk kerajaan campuran sekiranya Umno kekurangan sokongan yang diperlukan untuk membentuk kerajaan.
Bekas pengerusi Pejuang, Dr Mahathir Mohamad sebelum ini turut menegaskan perkara yang sama mengenai kerjasama antara Anwar dan Zahid.


SOP PRN Melaka sukar diikuti, tetapi perlu dipatuhi, kata aktivis parti

Akar umbi parti politik yang bertugas dalam kempen pada Pilihan Raya Negeri (PRN) Melaka masing-masing mempunyai pendapat berbeza berhubung prosedur operasi standard (SOP) yang ditetapkan, namun mengakui peraturan itu agar sukar diikuti.Antara yang dibangkitkan ialah larangan aktiviti ziarah untuk berkempen dalam suasana norma baharu ekoran pandemik Covid-19 yang ternyata menyukarkan usaha meraih undi, sebagaimana dilakukan pada pilihan raya sebelum ini.Ahli Umno Muhammad Adib Juhari, 24, berkata SOP yang ditetapkan dalam PRN Melaka kali ini agak menyukarkan jentera parti untuk berkempen bagi pihak calon, namun peraturan itu tetap perlu dipatuhi bagi mengekang penularan Covid-19.Bagaimanapun, Adib mengakui dari sudut positifnya, peraturan itu sekurang-kurangnya membolehkan teknologi digunakan seluas mungkin seiring perubahan dan perkembangan arus semasa.“Apa yang saya nampak sekarang, untuk kita berkempen memang agak susah, tetapi mungkin ini cara norma baharu disebabkan Covid-19. Cara terbaik yang kita boleh lakukan… ia (SOP) sebenarnya memudahkan disebabkan kita memanfaatkan teknologi sekarang,” katanya kepada Bernama.Adib turut mencadangkan supaya SOP dan tempoh berkempen dikaji semula selain SOP berkaitan kempen dikeluarkan lebih awal supaya calon dan jentera parti dapat melakukan persediaan awal dengan sebaiknya.“Pada pendapat saya, panjangkan lagi tempoh berkempen supaya calon dapat melawat ke seluruh kawasan calon itu bertanding. Kalau kita lakukan ceramah dalam talian setiap hari pun nanti penonton akan bosan,” katanya.Sementara itu, Ahli Jawatankuasa (AJK) Bahagian Bersatu Jasin Mohd Arzaain Mat Darus, 35, berpendapat tempoh berkempen selama lima hari sudah memadai dalam suasana SOP ketat yang dikenakan dan berkempen dalam suasana norma baru.“Cukuplah sekadar lima hari (tempoh berkempen) sebab kalau 12 hari, dengan SOP ketat ini memang kita susah dan tak tahu nak buat apa. Kalau lama sangat (tempoh) pun, fitnah senang bertebaran di media sosial yang akan menyukarkan lagi calon,” katanya.Dalam pada itu, AJK Pemuda Umno tangga Batu Mohd Haidhir Haris, 42, berkata golongan muda mungkin mudah untuk didekati menggunakan pendekatan secara dalam talian, tetapi sebaliknya ia tidak begitu memanfaat bagi warga emas.“Golongan muda bagi dia mudah (menggunakan teknologi tekini) , tetapi untuk yang berumur 50-an ke atas nak terangkan kepada mereka agak susah secara dalam talian. Kita kena gunakan sumber yang ada sahaja setakat ini,” katanya.Ahli Parti Bumiputera Perkasa Malaysia (Putra) Siti Zarbedah Idros, 54, pula berpendapat tidak semua orang mempunyai masa untuk membaca kandungan di laman sosial Facebook mahupun aplikasi WhatsApp, namun pihaknya menganggap ia satu cabaran buat parti yang diluluskan pendaftarannya pada 2019.“Bermula malam ini, kami akan memuat naik kandungan digital ke laman media sosial dalam usaha mendekati pengundi. Kami juga merancang menggunakan kenderaan siar raya bergerak sebagaimana yang dicadangkan SPR (Suruhanjaya Pilihan Raya), namun keadaan cuaca yang kadangkala hujan membantutkan pergerakan,” katanya.Siti Zarbedah turut mengakui dalam aspek positifnya SOP ketat yang dikenakan sepanjang tempoh berkempen itu sekurang-kurangnya dapat menjimatkan sejumlah kewangan memandangkan tiada lagi program bersama rakyat secara besar-besaran dapat dilakukan.Pengerusi SPR Abdul Ghani Salleh pada Isnin dilaporkan memaklumkan penganjuran ceramah, syarahan, kempen secara fizikal adalah tidak dibenarkan sepanjang tempoh PRN Melaka.Antara SOP berkenaan adalah bagi aktiviti pengedaran risalah, jumlah mereka yang dibenarkan terlibat dihadkan tidak lebih dari tiga orang, dan bagi tujuan berkempen, calon digalakkan menggunakan aplikasi sosial seperti Facebook, Twitter, Instagram, Youtube, WhatsApp dan lain-lain aplikasi menyampaikan kempen.SPR menetapkan tarikh mengundi PRN Melaka pada 20 November dan undi awal pada 16 November susulan pembubaran Dewan Undangan Negeri (DUN) pada 4 Oktober lepas selepas empat Ahli DUN menarik sokongan terhadap kepimpinan Ketua Menteri Melaka Sulaiman Md Ali.


Muhyiddin masih perdana menteri selepas mengadap Agong

Muhyiddin Yassin hari ini mengumumkan kedudukan beliau sebagai perdana menteri akan ditentukan oleh undi kepercayaan dalam sidang Dewan Rakyat pada September, sehari selepas beberapa ahli Parlimen Umno menarik sokongan terhadap kerajaan.Muhyiddin berkata cadangan beliau juga sudah diterima oleh Yang di-Pertuan Agong sewaktu mengadap pagi tadi.“Suatu usul undi percaya kepada saya akan dibentangkan ketika Dewan Rakyat bersidang pada bulan September. Melalui cara ini kedudukan saya sebagai perdana menteri dan Perikatan Nasional sebagai kerajaan yang memerintah akan dapat ditentukan mengikut lunas undang-undang dan Perlembagaan.“Alhamdulillah, Yang di Pertuan Agong memperkenankan cadangan saya ini,” katanya pada sidang media yang turut dihadiri ahli-ahli Kabinet kerajaan Perikatan Nasional (PN).Muhyiddin berkata sewaktu mengadap di Istana Negara hari ini, Sultan Abdullah Sultan Ahmad Shah memaklumkan kepada beliau lapan orang ahli Parlimen Umno menarik sokongan terhadap beliau.Bagaimanapun, Muhyiddin berkata beliau turut menyembah maklum kepada Agong beliau memiliki akun bersumpah ahli-ahli Parlimen yang menunjukkan beliau masih memiliki majoriti sokongan.“Sehubungan itu, peletakan jawatan saya di bawah Perkara 43(4) Perlembagaan Persekutuan adalah tidak berbangkit.“Namun, saya juga sedar bahawa kedudukan saya sebagai perdana menteri seringkali dipersoalkan. Maka, saya menyembah maklum kepada Yang di-Pertuan Agong bahawa saya akan menentukan keabsahan saya sebagai Perdana Menteri di Parlimen,” katanya.Menurut Perkara 43(4), perdana menteri hendaklah meletakkan jawatan jemaah menteri jika tidak lagi mendapat kepercayaan majoriti ahli Dewan Rakyat, melainkan jika atas permintaannya Parlimen dibubarkan oleh Yang di-Pertuan Agong.Dalam pada itu, Muhyiddin berkata jemaah menteri dan pentadbiran kerajaan akan terus berfungsi untuk melaksanakan tugas seperti biasa termasuk usaha program imunisasi Covid-19 yang kini mencatat rekod kadar vaksinasi tertinggi di dunia selepas lebih 22 juta populasi negara sudah menerima suntikan vaksin mereka.“Saya akan memastikan program vaksinasi yang sedang berjalan pada masa ini tidak akan terganggu dan terus dilaksanakan mengikut jadual.“Begitu juga bantuan-bantuan yang diumumkan oleh kerajaan akan dapat diterima oleh rakyat tanpa sebarang halangan.“Saya menyeru kepada semua penjawat awam, khususnya para frontliners, agar terus tabah melaksanakan tugas dan tanggungjawab anda tanpa terganggu dengan kemelut politik yang sengaja dicetuskan oleh pihak-pihak tertentu yang cuba menangguk di air yang keruh,” tambahnya.Muhyiddin berkata wujud pihak yang kurang senang dengan ketegasan beliau untuk tidak melayan tuntutan-tuntutan mereka, antaranya desakan mencampuri urusan mahkamah untuk membebaskan individu yang sedang didakwa atas kesalahan jenayah.Meskipun tidak menyebut nama, namun ia dipercayai merujuk kepada kumpulan “kluster mahkamah” dalam Umno.Antaranya presiden parti itu, Ahmad Zahid Hamidi, bekas presiden Najib Razak, Ahli Parlimen Baling Abdul Azeez Abdul Rahim dan Ahli Parlimen Pontian Ahmad Maslan adalah antara mereka yang menarik sokongan terhadap Muhyiddin.Kluster mahkamah merujuk beberapa pimpinan Umno yang kini berdepan beberapa pertuduhan rasuah di mahkamah.Zahid semalam mengumumkan penarikan sokongan kepada PN daripada ahli-ahli Parlimen Umno.Terdahulu, ketua pembangkang Anwar Ibrahim mendakwa sudah mempunyai angka yang cukup untuk menumbangkan PN.“Saya juga dituduh menderhaka kepada Raja sedangkan apa yang saya lakukan adalah semata-mata untuk memelihara keluhuran Perlembagaan dan mempertahankan kemuliaan institusi Raja Berperlembagaan.“Saya tidak akan mengorbankan prinsip saya dan membelakangi sumpah jawatan saya untuk menunaikan segala kewajipan dengan jujur, menumpahkan taat setia kepada Raja dan negara serta memelihara, melindungi dan mempertahankan Perlembagaan,” katanya.


Sri Ram jelaskan mengapa Arul Kanda saksi relevan perbicaraan kes pinda audit 1MDB Najib

Timbalan pendakwa raya kanan dalam kes rasuah Najib Razak, Gopal Sri Ram hari ini berkata Arul Kanda Kandsamy merupakan saksi relevan bagi pendakwaan, mengatakan sebagai rakan subahat Najib Razak, bekas ketua pegawai eksekutif (CEO) 1MDB itu berada dalam kedudukan untuk memberikan keterangan berhubung kelakuan rakan tertuduhnya.Sri Ram dipetik sebagai berkata dalam laporan BH Online bahawa apa yang diucapkan Najib kepada Arul akan sangat relevan untuk mewujudkan niat rasuah.Beliau berkata, bukti mengesahkan Arul yang merupakan CEO 1MDB ketika itu menghadiri mesyuarat pada 24 dan 25 Februari 2016, manakala Najib merupakan pengerusi lembaga penasihatnya.“Dia mengetahui perkara berkaitan tuduhan dengan hadir mesyuarat dan melalui komunikasi bersama Najib. “Dia juga mengetahui semua perbualan relevan mengenai pertuduhan.“Oleh itu, mahkamah kemudian akan menentukan sama ada melalui keterangan itu, saksi (Arul) membuat penemuan yang benar apabila diperiksa oleh pasukan pendakwaan,” katanya.Sri Ram berkata demikian dalam usaha pendakwaan memanggil Arul memberikan keterangan sebagai saksi pendakwaan terhadap Najib.Peguam N Sivananthan ketika disoal hakim Mohamed Zaini Mazlan sama ada Arul membantah permohonan pendakwaan, berkata anak guamnya bersedia memberikan keterangan.“Anak guam saya senang hati dengan permohonan itu,” katanya.Sementara itu, peguam utama Najib, Muhammad Shafee Abdullah yang membantah permohonan itu, berhujah pihak pendakwaan bertindak dengan niat jahat yang boleh menyebabkan penyalahgunaan proses mahkamah.Shafee berkata permohonan itu sepatutnya dibuat pada permulaan perbicaraan pada 2019 bagi mengelak Arul mendengar keterangan saksi lain ketika perbicaraan.“Pendakwaan sentiasa mengetahui bahawa keterangan Arul adalah perlu untuk menyokong kes mereka terhadap anak guam saya,” katanya.Hakim Mohamed Zaini menetapkan 24 Jun ini untuk membuat keputusan selepas mendengar hujahan dari kedua-dua pihak.Najib, 68, didakwa menggunakan kedudukannya untuk mengarahkan pindaan dilakukan terhadap laporan akhir audit 1MDB sebelum ia dibentangkan kepada Jawatankuasa Kira-Kira Wang Negara (PAC) bagi mengelakkan sebarang tindakan diambil terhadapnya.Arul, 45, pula didakwa bersubahat dengan Najib dalam membuat pindaan berkenaan bagi melindungi bekas perdana menteri itu daripada tindakan tatatertib, sivil atau jenayah berkaitan 1MDB.Kedua-dua mereka didakwa mengikut Seksyen 23(1) dan 24(1) Akta Suruhanjaya Pencegahan Rasuah Malaysia (SPRM) yang memperuntukkan hukuman penjara maksimum 20 tahun dan denda lima kali ganda nilai suapan atau RM10,000, mengikut mana lebih tinggi, jika sabit kesalahan.


Penamaan calon esok buka tirai PRU15

Penamaan calon bagi Pilihan Raya Umum ke-15 (PRU15) akan berlangsung esok di seluruh negara melibatkan 222 kerusi Parlimen dan 59 kerusi Dewan Undangan Negeri (DUN) di Perak, Pahang (42) dan Perlis (15).
Turut diadakan serentak adalah penamaan calon bagi Pilihan Raya Kecil (PRK) DUN Bugaya, Sabah.
Tempoh mengemukakan kertas penamaan calon bermula 9 pagi hingga 10 pagi di 222 pusat penamaan calon antaranya terdiri daripada pejabat daerah, dewan orang ramai dan dewan sekolah di seluruh negara.
Suruhanjaya Pilihan Raya (SPR) menetapkan hari pengundian pada 19 November dan pengundian awal pada 15 November.
Tempoh berkempen ditetapkan selama 14 hari bermula esok selepas pengisytiharan calon-calon yang bertanding dan akan berakhir pada 11.59 malam, 18 November.
Sebelum penggal Parlimen ke-14 dibubarkan pada 10 Oktober lepas, komposisi kerusi Dewan Rakyat menyaksikan Pakatan Harapan (PH) dengan 90 kerusi, Barisan Nasional (43), Bersatu (28), Gabungan Parti Sarawak (19), PAS (17), Warisan (tujuh), Parti Bangsa Malaysia (enam), Parti Pejuang Tanah Air (empat), Bebas (tiga) dan masing-masing satu kerusi bagi parti Muda, Parti Sarawak Bersatu dan Star.
Dua kerusi kosong selepas kematian penyandangnya iaitu Hasbullah Osman dari BN bagi kerusi Parlimen Gerik, Perak dan Datuk Liew Vui Keong dari Parti Warisan bagi kerusi Parlimen Batu Sapi, Sabah.
Di peringkat DUN, hanya Pahang, Perak dan Perlis yang akan melaksanakan Pilihan Raya Negeri (PRN) masing-masing serentak dengan peringkat Parlimen selepas ketiga-tiga negeri berkenaan membubarkan DUN masing-masing.
Negeri-negeri diterajui PH iaitu Pulau Pinang, Negeri Sembilan dan Selangor serta yang diterajui PAS iaitu Terengganu, Kelantan dan Kedah tidak membubarkan DUN dan tidak ada pilihan raya peringkat DUN diadakan.
Sabah, Melaka, Sarawak dan Johor sebelum ini telah mengadakan PRN masing-masing. PRN Sabah diadakan pada 26 September 2020, Melaka (20 November 2021), Sarawak (18 Disember 2021) dan Johor (12 Mac 2022).
PRK DUN Bugaya pula diadakan bersekali dengan PRU15 berikutan kematian penyandangnya Manis Muka Mohd Darah pada 17 November 2020 dan tertangguh ekoran proklamasi darurat bagi mencegah penularan pandemik Covid-19.
Pada 7 Oktober lepas, Yang di-Pertuan Agong Sultan Abdullah Sultan Ahmad Shah berkenan menamatkan enam ordinan dan proklamasi darurat bagi menangguhkan PRK Parlimen Batu Sapi, Gerik dan DUN Bugaya yang diisytiharkan pada November dan Disember 2020, berkuat kuasa 6 Oktober lepas.
Daftar pemilih tambahan bulan Ogos 2022 yang dikemas kini sehingga 9 Oktober akan digunakan untuk PRU15. Ia mengandungi seramai 21,173,638 pemilih yang terdiri daripada 20,905,366 pengundi biasa, 146,737 tentera serta pasangan, 118,794 polis serta pasangan Polis Pasukan Gerakan Am (PGA) dan 2,741 orang Pengundi Tidak Hadir Luar Negara.
Pada PRU14, SPR menerima sebanyak 2,333 kertas pencalonan dalam tempoh sejam penamaan calon dengan 687 daripadanya adalah kertas pencalonan bagi 222 kerusi Parlimen dan 1,646 bagi 505 kerusi DUN.
Parti paling banyak menghantar borang pencalonan untuk kerusi Parlimen ketika itu ialah BN dengan 222, diikuti PKR (191) dan PAS (158). Parti-parti lain menghantar kurang daripada 30 pencalonan.
Pada PRU14, hanya Timbalan Presiden Umno Mohamad Hasan yang ketika itu menteri besar Negeri Sembilan diisytiharkan menang tanpa bertanding bagi kerusi DUN Rantau, selepas calon PKR, S Streram tidak dapat mengemukakan kertas pencalonan kerana gagal membawa bersama pas calon untuk memasuki pusat penamaan calon.
Apa yang pasti, penamaan calon PRU15 esok pastinya ditunggu-tunggu berikutan kemunculan gabungan-gabungan politik baru yang berkemungkinan besar menyebabkan berlaku pertembungan sekurang-kurangnya tiga hingga empat penjuru di kebanyakan kerusi Parlimen.


Lebih 7.5 juta dos vaksin Covid-19 diberikan

Sebanyak 7,593,179 dos vaksin telah diberikan di negara ini setakat semalam di bawah Program Imunisasi Covid-19 Kebangsaan, kata Menteri Kesihatan Dr Adham Baba.Beliau berkata jumlah penerima dos pertama ialah 5,463,128 orang dan daripada jumlah itu, 2,130,051 orang telah menerima dos kedua, sekali gus melengkapkan vaksinasi mereka.“Sebanyak 197,274 dos vaksin Covid-19 diberikan semalam,” katanya dalam hantaran Twitter beliau hari ini.Sementara itu, lima negeri yang mencatatkan penerimaan kedua-dua dos tertinggi ialah Selangor dengan 275,098 orang, diikuti Sarawak (240,232), Johor (224,441), Perak (195,469) dan Sabah (180,825).


Kumpulan kesihatan awam kecam rancangan serbuan KDN, imigresen terhadap pendatang asing

Pusat Galen untuk Kesihatan dan Dasar Awam hari ini mengingatkan pihak berkuasa mengenai kesan tindakan keras tahun lalu terhadap pendatang tanpa dokumen di tengah-tengah kemuncak perintah kawalan pergerakan (PKP) susulan pengumuman baru-baru ini oleh Menteri Dalam Negeri Hamzah Zainuddin yang mengumumkan operasi-operasi penguatkuasaan imigresen akan dijalankan sepanjang tempoh “lockdown”.“Tahun lalu, aktiviti penguatkuasaan yang menyebabkan ribuan orang daripada pendatang asing yang memiliki risiko jangkitan ditahan dan kemudian menyebabkan penularan virus di depoh tahanan sepatutnya menjadi pedoman kepada keputusan kerajaan berhubung isu ini,” kata CEO Galen Azrul Mohd Khalib dalam sebuah kenyataan.Beliau turut memetik sebuah ciapan Twitter oleh Ketua Pengarah Imigresen Khairul Dzaimiee Daud yang berikrar mahu menahan “pendatang asing tanpa izin yang tinggal dan bekerja di tanah air tercinta ini tanpa sebarang dokumen, tak membayar cukai dan levi namun menikmati semua manfaat.”“Kami akan melindungi hak-hak rakyat negara ini,” kata Khairul.Namun, Azrul tegas mengatakan pendirian sedemikan adalah satu “kesilapan besar”.“Sama seperti yang dilakukan sebelum 2020, ini adalah kesilapan besar. Anda tak boleh jalankan operasi-operasi demikian sewaktu perintah darurat kesihatan, lagi-lagi ketika pandemik. Ini hanya akan membuatkan usaha melawan pandemik gagal..”Serbuan-serbuan terhadap pendatang asing tetap dijalankan tahun lalu walaupun Putrajaya memberi jaminan bahawa pendatang asing dan pelarian tidak perlu risau mengenai status mereka untuk tampil bagi saringan virus.Beberapa laporan mengenai sebuah serbuan di pasar borong di Selayang pada Mei 2020 berkata sebanyak 1,368 pendatang telah ditahan termasuk 98 kanak-kanak.Azrul berkata tindakan-tindakan ini telah menyebabkan keyakinan pendatang semakin kurang untuk tampil menjalani saringan, dan seterusnya jika didapati positif Covid-19 boleh terus mendapatkan rawatan.“(Tindakan ini) akan mengancam usaha-usaha kerajaan untuk vaksinasi populasi dalam negara bagi mencapai imuniti kelompok,” tambahnya.“Tindakan-tindakan ini bertentangan dengan objektif kesihatan awam.”Menteri Penyelaras Program Imunisasi Covid-19 Kebangsaan Khairy Jamaluddin telah beberapa kali mengulangi jaminan kerajaan bahawa para pendatang tidak akan ditahan ketika mereka tampil untuk mendapat vaksin.“Jemaah Menteri yang bermesyuarat semalam bersetuju supaya Program Imunisasi Covid-19 Kebangsaan yang akan bermula pada penghujung bulan ini turut membabitkan pemberian vaksin secara percuma kepada bukan warganegara yang menetap di Malaysia.“Ini membabitkan semua golongan bukan warganegara yang menetap di Malaysia,” katanya dalam kenyataan bersama menteri kesihatan pada Februari lalu.Azrul turut berkata adalah “tidak masuk akal” jabatan imigresen boleh memutuskan untuk melaksanakan tindakan sedemikian rupa sewaktu perintah darurat kecemasan kesihatan awam yang telah menyaksikan ribuan kes Covid-19 baru dilaporkan setiap hari.“Wabak Covid-19 di Malaysia hari ini tidak sama seperti apa yang berlaku pada tahun 2020. Kita berada di gelombang keempat di mana keadaannya lebih menakutkan, sukar dijangka dan tidak stabil.“Sekiranya perkara ini diizinkan untuk berlaku, operasi penguatkuasaan imigresen akan mengakibatkan lebih banyak kejadian penularan dan lonjakan besar jangkitan mendadak dalam kalangan pendatang, baik sebelum atau semasa penahanan, menambah kes baru yang awalnya hanya sedikit atau tidak ada,” katanya.“Ini pernah berlaku sebelum ini. Mengapa kita harus biarkan sejarah berulang lagi, dan mengancam usaha kita dalam melawan Covid-19?”


Ali Biju tarik diri bertanding PRN Sarawak selepas dinasihat Muhyiddin

Ahli Parlimen Saratok Ali Biju menarik diri bertanding kerusi Dewan Undangan Negeri (DUN) Krian susulan rasa tidak senang yang dilahirkan Gabungan Parti Sarawak (GPS) terhadap Bersatu yang setuju untuk tidak bertanding dalam pilihan raya Negeri (PRN) tersebut.Ali yang sebelum ini mencalonkan diri untuk bertanding sebagai calon bebas, berkata beliau sedar keputusannya itu menjejaskan hubungan antara Bersatu dan GPS.“Saya mendapat nasihat dari pimpinan tertinggi parti serta jaminan daripada Muhyiddin Yassin, pengerusi Perikatan Nasional mengenai persefahaman kerangka besar politik nasional yang disepakati antara Perikatan Nasional dan Abang Johari Openg selaku pengerusi GPS.“Saya dengan rendah hati dan niat yang tulus ikhlas menarik diri sebagai calon DUN Krian dan memberi dukungan penuh kepada calon GPS, Friday Belik,” katanya dalam sebuah kenyataan hari ini.Ali yang memenangi kerusi DUN Krian atas tiket PKR pada 2011 dan 2016 mahu mempertahankan kerusi itu buat penggal ketiga dalam pertembungan empat penjuru melawan Friday, Danny Kuan dari Parti Bumi Kenyalang (PBK) dan Musa Dinggit dari Parti Sarawak Bersatu (PSB).Bagaimanapun Abang Johari melahirkan rasa kecewa beliau terhadap keputusan Ali tersebut, mengatakan ia bercanggah dengan janji Bersatu yang berkata ahli-ahlinya tidak akan bertanding dalam PRN Sarawak.Pada 27 November, Muhyiddin yang merupakan presiden Bersatu berkata partinya tidak akan meletakkan calon bagi menghormati permintaan kepimpinan GPS.Beliau turut berkata keputusan Bersatu untuk tidak bertanding kerana ia percaya GPS memiliki kemampuan untuk menang PRN Sarawak.


Warna-warna parti politik membakar semangat aktivis

Gerakan Tanah Air yang dilancarkan oleh Dr Mahathir Mohamad pada Khamis memilih ungu sebagai warnanya.
Ini bermakna dalam pilihan raya nanti, gabungan ungu ini akan berdepan dengan biru tua dan merah.
Kedua-dua Barisan Nasional (BN) dan Perikatan Nasional (PN) menggunakan warna biru tua.
Mereka berdepan dengan Pakatan Harapan (PH) yang menggunakan warna merah.
Adakah warna-warna ini mempunyai makna politik atau hanya dipilih untuk menunjukkan kelainan daripada lawan lawannya?
Dalam kajian warna, ada satu bidang yang mengupas mengenai kesannya terhadap tingkah-laku manusia, ia disebut sebagai psikologi warna.
Bidang ini banyak digunakan oleh mereka yang terlibat dengan pemasaran, penjenamaan, pengiklanan dan pembungkusan.
Jika psikologi warna merupakan perkara penting dalam perniagaan, maka ia juga berperanan dalam politik.
Sama ada pilihan warna parti politik dilakukan dengan mengambil pertimbangan psikologi warna atau hanya kebetulan, ia tetap mempunyai peranan.
Umumnya, warna dalam politik di peringkat sejagat sudah tetap yang merupakan hasil perkembangan sejarah.
Biru adalah konservatif, merah adalah kiri, hijau adalah Islam dan setiap bangsa serta negara mempunyai warna masing-masing.
Perbezaan antara BN dan PH adalah jelas, biru tua lawan merah.
Ia merupakan perlawanan tradisi di seluruh dunia. Kanan lawan kiri.
Parti Konservatif lawan Parti Buruh di Britain.
Begitu juga di negara-negara Eropah yang lain. Sementara Parti Komunis China dan Vietnam tentunya berwarna merah.
Warna asas mudah dikenali dan dihasilkan.
Maka merah, biru, kuning dan hijau sentiasa menjadi pilihan parti politik untuk menampilkan kehadiran dan kelainan mereka pada mata pengundi.
Apabila warna-warna itu sudah digunakan oleh parti sedia ada, mereka yang baru perlu menampilkan warna berbeza.
Tidak seperti dahulu, teknologi kini mampu menghasilkan bancuhan warna baru.    Tetapi di kertas undi, hanya ada warna hitam di atas latar belakang oren tua. Namun warna mempunyai peranan semasa kempen dan penyebaran maklumat kepada rakyat. Datang dari mana warna ungu Gerakan Tanah Air?
Asas kepada perjuangan gabungan ini adalah Melayu-Islam.
Warna yang dikaitkan dengan politik Melayu-Islam ialah merah, putih, kuning dan hijau.    Tetapi ungu adalah warna kegemaran pakaian orang Melayu terutama di Johor.
Di sana ia dipanggil biru kundang.
Buah kundang yang sudah tidak dikenali orang menghasilkan warna itu.
Warna itu sering dipilih untuk baju Melayu.
Ia juga dijadikan warna hiasan bagi acara-acara rasmi.    Paling akhir warna itu dijadikan simbol politik ialah pada tahun 2017 berkaitan dengan perjuangan Rang Undang-undang 355 yang dipelopori oleh PAS.
Ketika mengadakan perhimpunan di Padang Merbok untuk menyokong RUU355, para peserta mengenakan baju berwarna ungu.
PAS berusaha menyatukan parti-parti Melayu-Islam untuk menyokongnya bagi melaksanakan undang-undang Syariah termasuk Hudud.   Untuk itu, pada tahun 2018, mereka menempa sejarah apabila dapat bekerjasana dengan Umno dalam Muafakat Nasional. Mereka bercakap mengenai kerajaan Melayu-Islam.
Tetapi kini PAS bersama dengan Bersatu dalam PN. Ia sudah mengumumkan akan menggunakan lambang PN dalam pilihan raya akan datang.
Warna PAS adalah hijau dan kali ini ia menggunakan warna biru tua, sama dengan BN.    BN ada MCA dan PN ada Gerakan.
Maka gabungan mereka tidaklah boleh dikatakan eksklusif Melayu-Islam.     Warna biru tua BN asalnya dari Perikatan. Ia pula sama dengan warna MCA.
Umno mempunyai warna merah putih. Sementara MIC berwarna biru muda.
Lambang MCA sama dengan bahagian sudut bendera kebangsaan tetapi tanpa bulan sabit.
Ia juga sama dengan lambang Parti Nasionalis China, Kuomintang yang juga berlatar biru tua tetapi dengan reka bentuk bintang yang berbeza.
Lambang ini juga ada pada bendera kebangsasn Republik China yang kini memerintah pulauTaiwan.
Pada awalnya biru tu pada bendera Persekutuan Tanah Melayu sebelum merdeka melambangkan bahawa Malaya adalah negara Komanwel.
Warna Komanwel pula tentunya mengikut Britain yang daripada benderanya berwarna biru, merah dan putih seperti mana kebanyakan negara-negara Eropah.
Tetapi warna diraja British ialah ungu.
Pada kurun ke-17, warna ungu yang dihasilkan dari sejenis bunga yang dukar diperolehi.
Ia merupakan warna bangsawan.
Hanya dengan penjajahan ke atas India, memaksa penduduk menanam bunga berkenaan serta pembelian dengan harga menindas, barulah warna indigo diperoleh untuk mewujudkan suatu industri kain premium.
Dalam kalangan orang Melayu, warna diraja ialah kuning, sejak zaman Sri Wijaya yang beragama Hindu-Buddha.
Maka dalam bendera Umno turut ada bulatan kuning dengan di tengah-tengahnya keris berwarna hijau.
Tetapi asas bendera Umno ialah merah putih.
Seperti juga bendera PAS yang bezanya adalah terdapatnya bulatan hijau di penjuru.
Merah putih adalah juga bendera Parti Rakyat Malaya dan Parti Kebangsaan Melayu Malaya.
Begitu juga dengan bendera Parti Pesaka Bumiputera Bersatu (PBB) di Sarawak.
Warna merah putih berasal dari Sang Saka yang merupakan bendera Indonesia.
Daripadanya juga dijadikan bendera Singapura dan Melaka.
Begitu juga di Sarawak pada masa Abdul Rahman Yaakob menjadi ketua menteri dengan nama Sang Triwarna.
Parti pecahan Umno tidak lagi menggunakan merah putih.
Parti Semangat 46 mengambil warna kuning.
Bersatu pula berwarna merah.
Parti pecahannya, Pejuang dan Muda tidak menggunakan warna merah.
Pejuang mengambil warna biru yang unik, hanya terhasil kerana ada teknologi baharu.
Birunya tidak setua BN dan tidak semuda PKR.
Parti Muda mengambil hitam, warna minimalis.
Parti Bumiputera Pesaka Malaysia (Putra) seperti Semangat 46 mengambil warna kuning. Pengasas Putra, Ibrahim Ali pernah menjadi ahli Semangat 46.
Pejuang dan Putra adalah dua daripada empat parti gabungan Gerakan Tanah Air.
Satu lagi ialah Barisan Jamaah Islamiah Se-Malaysia (Berjasa).
Asalnya ia merupakan parti pecahan PAS, maka bendera awalnya turut berwarna hijau.
Tetapi kini ia bertukar pada warna pulasan atau maroon.
Sebuah institusi yang menggunakan warna pulasan ialah Universiti Teknologi Malaysia dengan huraian pada warna itu, ia menyebut betapa pulasan itu adalah buah asli rantau Melayu.
Motto UTM adalah Untuk Tuhan dan Manusia. Cuma warna UTM adalah pulasan tua berbanding warna Berjasa yang merupakan pulasan muda.
Berjasa yang dijenamakan semula ini menekankan fahaman Melayu-Islam berbeza dengan fahaman dahulu yang hampir kepada PAS.
Perbezaannya dengan PAS dahulu ialah soal kerjasama dengan Umno. Berjasa menyertai BN menggantikan PAS pada tahun 1978.
PAS melahirkan dua lagi pecahan iaitu Hizbul Muslimin atau Hamim dan Parti Amanah Negara.
Hamim mengambil warna hijau dan Amanah menggunakan oren, suatu warna baru dalam politik.
Oren dilihat sebagai warna segar, tidak seperti biru, merah dan hijau.
Sedangkan lambang parti asal yang diambil alih oleh Amanah iaitu Parti Pekerja Malaysia (PPM) berwarna hijau juga, walaupun bagi mereka, warna itu bukanlah menandakan Islam tetapi petani.    PPM ditubuhkan srbagai sebuah parti kiri bagi mewarisi Parti Buruh yang terbatal pendaftarannya.
Simbol parti itu mirip dengan Parti Buruh. Tetapi Parti Buruh seperti mana parti-parti kiri dunia berwarna merah.
Namun PH yang berwarna merah bukannya gabungan kiri.
Ia menjadi merah kerana ia perlu mempunyai warna yang bertentangan dengan BN.
Namun dalam pilihan raya lalu PH menggunakan lambang PKR berwarna biru muda.
Kali ini dalam pasaran politik terdapat pelbagai warna.
Di Semenanjung Malaysia warna utama ialah biru tua dan merah.
Tetapi warna ungu Gerakan Tanah Air akan turut mencelah.
Itu kalau mereka mahu menggunakan lambang yang sama. Jika mereka menggunakan lambang parti masing-maing, maka muncullah warna kuning, pulasan dan putih Parti Perikatan India Muslim Nasional (Iman) berwarna putih.
Warna-warna ini mungkin tidak mempengaruhi pengundi tetapi kemeriahan kibaran bendera parti akan menaikkan semangat aktivis dan penyokong parti.
Manusia hidup secara bersuku kaum (tribal) dan warna panji-panji membakar semangat juang mereka.


Minat terhadap ‘rumah terpakai’ meningkat di 4 negeri

Minat orang ramai terhadap hartanah sub-sale atau terpakai di empat negeri meningkat pada separuh pertama 2021, meningkat kepada 19.2% dari -2.5% pada separuh pertama tahun lalu.Menggunakan penyenaraian data senarai dan pelawat yang unik, iProperty mendedahkan lawatan platform tersebut menunjukkan peningkatan carian dalam penyenaraian bekalan bagi rumah teres, pangsapuri, pangsapuri servis dan pangsapuri di Kuala Lumpur, Selangor, Pulau Pinang dan Johor.Jurucakap iProperty, Premendran Pathmanathan berkata peningkatan tersebut mungkin disebabkan pencari hartanah yang berpindah ke platform dalam talian dalam melakukan kajian selain aktif menyertai lawatan maya dan tindakan susulan dengan ejen hartanah.“Pengunjung benar-benar berminat untuk membeli hartanah,” katanya sambil menambah m ini disahkan melalui rujukan terhadap jumlah keseluruhan pinjaman dari Bank Negara Malaysia (BNM).“Trend menunjukkan wujud persamaan antara kunjungan pengguna portal dan jumlah pinjaman yang dimohon jelas menunjukkan mereka sangat berminat untuk membeli hartanah selepas fasa melakukan kajian,” katanya dalam pembentangan maya hari ini.Beliau berkata kadar faedah yang lebih rendah dan Kempen Pemilikan Rumah yang dilanjutkan hingga bulan Disember turut menyumbang kepada pertumbuhan minat terhadap hartanah.Menurut BNM, nilai permohonan pinjaman perumahan meningkat dari RM96.4 bilion pada separuh pertama 2020 menjadi RM179.4 bilion pada separuh pertama tahun ini.Perumahan teres di kawasan pinggir bandar menyaksikan lonjakan permintaan berikutan peralihan cara bekerja secara jarak jauh selain peningkatan minat terhadap rumah yang lebih besar.Malaysia melalui tiga pelaksanaan perintah kawalan pergerakan (PKP) sejak tahun lalu, memaksa jutaan pekerja bekerja dari rumah.Menurut kajian Randstad Malaysia, 69% responden di negara ini lebih suka bekerja secara jarak jauh, sekurang-kurangnya sehingga program vaksinasi di seluruh negara berjaya mencapai matlamatnya.“Orang ramai mencari ruang yang lebih besar, lebih jauh, dengan biaya yang lebih rendah.“Anda dapat lihat tempat-tempat seperti Puncak Alam, Dengkil dan Semenyih turut menjadi tempat yang menarik perhatian orang ramai.“Dari segi ruang, lokasi-lokasi ini menawarkan perkara itu,” kata Premendran, dan menambah ramai orang mencari hartanah di kawasan pinggir bandar yang memiliki hubungan terus ke pusat bandar.Di Selangor, Puncak Alam dan Dengkil menyaksikan permintaan tinggi bagi rumah teres berharga antara RM500,000 hingga RM750,000 dengan ruang seluas 1,500 hingga 2,000 kaki persegi, sementara carian rumah teres lebih berukuran 3,000 kaki persegi meningkat di kawasan Semenyih dan Sungai Long.Kawasan di Kuala Lumpur kekal stabil dengan pertumbuhan permintaan pasaran sekunder sebanyak 8.1% pada separuh pertama tahun ini berbanding 0.3% dalam tempoh yang sama tahun lalu.Harga permintaan hartanah di kawasan seperti Damansara Heights, Mont Kiara dan Desa Parkcity cenderung lebih tinggi.Bagaimanapun, penjual hartanah di bahagian lain di ibu negara dilihat menurunkan harga permintaan mereka kerana penurunan kuasa pemilikan.Penduduk tempatan juga turut berminat terhadap hartanah-hartanah pasaran sekunder di Johor ketika permintaan asing kekal rendah susulan penutupan sempadan antarabangsa.Premendran berkata pada masa ini, harga rumah kediaman bertingkat di keempat-empat negeri menurun disebabkan jumlah unit tidak terjual yang tinggi, selain menjadi strategi untuk menarik pembeli.“Secara amnya, harga transaksi lebih rendah daripada harga yang diminta sekitar 20%,” katanya.


Adun Melayu DAP tunggal Johor yakin parti boleh bekerjasama dengan Umno

Seorang ahli Dewan Undangan Negeri (DAP) dari Johor tidak menolak kemungkinan partinya bekerjasama dengan Umno dalam jajaran politik baru, sehari selepas Sultan Ibrahim Sultan Iskandar memberikan amaran terhadap kepimpinan Melayu supaya tidak mengganggu perjalanan kerajaan kerana berebut kuasa sepanjang pandemik.Adun Paloh Sheikh Omar Ali yakin Perdana Menteri Muhyiddin Yassin pasti akan dapat ditumbangkan melalui usul undi percaya bulan depan.Beliau berkata “tidak mustahil” Umno dan DAP boleh bekerjasama kerana selepas Pilihan Raya Umum ke-14 (PRU14) lepas, semua maklum tidak ada parti yang boleh menjadi dominan seperti sebelumnya.“Umno mungkin lama dominan tapi segalanya berubah dan akan beri kesan pada PRU akan datang,” kata Sheikh omar yang merupakan naib pengerusi DAP Johor kepada MalaysiaNow.Semalam, Sultan Johor menzahirkan rasa kecewa kepada sesetengah pemimpin politik yang mengganggu perjalanan kerajaan kerana berebut kuasa, mengatakan tindakan mereka tersebut adalah tidak wajar ketika rakyat mengalami kesusahan disebabkan pandemik Covid-19.“Sekarang adalah masa untuk berebut-rebut membantu rakyat, bukannya masa untuk berebut kuasa dan kedudukan,” titah Sultan Ibrahim Sultan Iskandar dalam satu kenyataan yang ditujukan kepada ahli politik Melayu.Peringatan tersebut timbul ketika Presiden PKR Anwar Ibrahim dan rakan sejawatnya dari Umno, Ahmad Zahid Hamidi mula menyerahkan akuan sumpah kepada Yang di-Pertuan Agong dalam usaha menggulingkan kerajaan Perikatan Nasional.Pandangan ini dilihat bercanggah dengan Setiausaha Publisiti DAP Tony Pua yang sebelum ini memberikan amaran sebarang kekosongan kuasa yang terjadi akibat kejatuhan kerajaan PN akan diisi oleh Umno, menjadikan parti yang pernah mendominasi kerajaan itu sebelum ini, kembali menjadi semakin kuat pada pilihan raya akan datang.“Dan jika pemimpin Umno jadi PM, bukankah semua kleptokrat akan dibebaskan (atau mungkin kembali berkuasa)?” kata Pua yang dilihat merujuk “kluster mahkamah” dalam kalangan pemimpin Umno yang kini sedang berdepan pelbagai pertuduhan rasuah.Semalam MalaysiaNow mendedahkan Presiden Umno Ahmad Zahid Hamidi menawarkan dirinya sebagai calon perdana menteri sekiranya usul undi percaya Dewan Rakyat bulan depan berjaya gulingkan Muhyiddin.Seorang sumber kanan parti berkata Zahid mengumumkan perkara tersebut kepada ahli-ahli Parlimen Umno pada sebuah pertemuan tertutup dalam usaha meyakinkan mereka beliau tidak akan menyokong mana-mana pemimpin di luar parti Melayu itu dalam rancangan untuk keluar daripada kerajaan PN.Dalam pada itu, Sheikh Omar percaya penyokong DAP serta Umno boleh menerima jajaran baru tersebut walaupun isu tersebut dianggap “taboo” kerana penyokong Umno dan DAP tidak boleh menerima perkara ini.“Saya lihat rakyat malah penyokong DAP serta Umno boleh terima jajaran baru dan teroka kemungkinan kerjasama demi pemulihan ekonomi kestabilan politik dan tingkatkan usaha memulihkan pandemik Covid-19,” katanya.


Kelulusan SC untuk CTOS ambil alih RAM dikritik menjelang AGM 9 Jun

Sebarang langkah untuk membenarkan entiti tunggal komersial memiliki pegangan kepentingan majoriti dalam RAM Holding mengundang kritikan penganalisis dan pemerhati pasaran, yang memberi amaran kredibiliti agensi penarafan kredit itu akan dipertikaikan.Ia timbul selepas agensi penarafan kredit itu mempertahankan rancangan CTOS Digital untuk meningkatkan pegangannya dalam syarikat itu pada mesyuarat agung tahunan (AGM) RAM yang akan diadakan pada Khamis.Kelulusan untuk CTOS meningkatkan pegangan sahamnya adalah daripada Suruhanjaya Sekuriti, seperti yang didedahkan MalaysiaNow minggu lepas melalui satu lampiran cadangan yang dimasukkan bersama dalam notis AGM. Sebahagian pemain pasaran modal melihat langkah itu boleh menjejaskan kredibiliti RAM sebagai rujukan bagi pasaran modal.Bagi meningkatkan pegangan sahamnya, CTOS dilaporkan mesti terlebih dahulu mengatasi halangan undang-undang untuk membuat tindakan sedemikian, termasuklah dengan mengadakan AGM bagi meluluskan pindaan perlembagaan yang akan menarik balik larangan ke atas mana-mana entiti tunggal untuk memiliki lebih dari 20% saham dalam agensi penarafan kredit itu.RAM juga turut mempertahankan rancangan itu, mengatakan terdapat beberapa “langkah perlindungan utama” dalam operasi hariannya.“SC tidak akan memberikan kelulusan kepada mana-mana pihak untuk menjangkaui had yang ditetapkan ini jika ia dilihat memudaratkan kepentingan utama agensi penarafan kredit dan pasaran bon. “Semua pengarah termasuk ketua eksekutif, timbalan ketua eksekutif dan ahli jawatankuasa penarafan adalah tertakluk di bawah kelulusan SC,” kata Ketua Pegawai Eksekutif RAM Holdings, Chris WK Lee dalam responsnya terhadap laporan MalaysiaNow.RAM ditubuhkan oleh Bank Negara pada 1990 bagi menyokong pasaran modal tempatan, dan dianggap sebagai peneraju industri dalam penarafan kredit.Sejak ditubuhkan, pendapat kreditnya menjadi rujukan penting bagi bank serta pengawal selia kewangan.Langkah pengambilalihan syarikat itu oleh CTOS menimbulkan persoalan sama ada RAM boleh berlaku adil dalam memainkan peranannya sebagai agensi penarafan kredit.“Sebagai agensi penarafan bebas, struktur pegangan saham RAM sepatutnya dirangka tanpa menjejaskan kredibiliti organisasi tersebut,” kata Devaneson Evanson yang merupakan ketua pegawai eksekutif  Kumpulan Pemantau Pemegang Saham Minoriti (MSWG) – sebuah badan yang dibentuk sebagai sebahagian daripada rangka kerja pasaran modal yang lebih luas untuk melindungi kepentingan pemegang saham minoriti .Katanya, sebarang perubahan terhadap struktur pegangan saham itu boleh menjejaskan “kebebasan” agensi tersebut dan menghasilkan potensi ke arah konflik kepentingan.“Struktur sedia ada yang mengehadkan pegangan saham tidak melebihi 20% memastikan supaya tiada pihak boleh kawal syarikat itu. “Jika satu entiti mengawal RAM, terdapat risiko bahawa entiti itu boleh mempengaruhi RAM dan untuk membuat keputusan mengikut kehendak mereka.”Dalam keadaan sedemikian, Devanesan menegaskan “perlu ada satu sistem yang kukuh dan memantau serta mengawal risiko tersebut.” Sementara itu, semakan dengan mereka yang biasa dengan pasaran ekuiti tempatan berkata komposisi pemegang saham RAM sudah menjadi bualan dalam kalangan pemain industri, yang bimbang akan peningkatan kawalan satu entiti tunggal ke atas agensi penarafan kredit itu.Salah seorang daripada mereka merujuk jejak pemilikan saham yang mempunyai kaitan dengan seorang individu.“Sekurang-kurangnya dua syarikat dikaitkan dengan individu ini, dan kedua-dua syarikat sudah digabungkan dan mempunyai kepentingan besar dalam RAM,” katanya sambil mempersoalkan apakah SC menyedari perkara tersebut.“Dalam kes sedemikian, ia sudah jelas melanggar perlembagaan RAM,” tambahnya.Berhubung tindakan RAM yang mempertahankan rancangan, sumber turut berkata kelulusan SC kepada CTOS untuk meningkatkan pemilikan sahamnya dalam RAM menyebabkan wujud satu “duluan yang membimbangkan”.“Tiada cara untuk halang mana-mana pemilik baru daripada melucutkan aset dan menjual kepada orang lain sebaik sahaja ia (pengambilalihan) berlaku ”.Sumber itu juga menggesa kelulusan dengan cara meneliti kes demi kes ke atas setiap pemegang saham penting baru.“Namun kini, ia mungkin boleh jadi sesiapa sahaja selepas ini.”Setakat ini, MalaysiaNow sudah menghubungi SC dan CTOS bagi mendapatkan maklum balas.Sementara itu, ketika dihubungi, jurucakap BNM menjawab: “Kami tidak mempunyai sebarang ulasan mengenai perkara ini.”Minggu lalu, MalaysiaNow melaporkan bahawa SC memberikan kelulusannya untuk CTOS memiliki saham majoriti dalam RAM pada 28 April 2022, selain sebarang kenaikan saham seterusnya.CTOS turut merancang untuk meningkatkan modal sahamnya dalam RAM kepada 19.25%, yang menyaksikan peningkatan daripada hanya 4.625% yang diperolehnya tahun lepas.Permohonan untuk meminda had pemilikan saham semasa RAM akan diletakkan di bawah “urusan khas” pada AGM yang akan diadakan.Cadangan itu turut megundang kebimbangan beberapa pengurus dana dan bank, di mana mereka menyifatkannya sebagai “melemahkan RAM secara berperingkat” sejak beberapa tahun lalu, merujuk kepada entiti bukan perbankan dan asing yang membentuk lebih 10 pemegang saham dalam agensi itu.Kebimbangan itu turut bertambah selepas mereka mendapati wujud potensi konflik kepentingan beberapa individu dalam CTOS.“Kita tahu bahawa sekurang-kurangnya seorang pengarah bebas bukan eksekutif CTOS mempunyai kedudukan dalam ahli lembaga pengarah SC,” kata penganalisis pasaran modal kepada MalaysiaNow.“Justeru, apabila hanya CTOS yang diberikan kebenaran untuk memiliki pegangan lebih 51% dalam RAM, ia bukan sahaja sebuah konflik, tetapi juga membunuh integriti sektor kewangan Malaysia, terutama apabila laporan kreditnya mempunyai implikasi dalam pasaran bon.”
 April lalu, CTOS membeli 910,000 saham biasa dari RAM pada harga RM25.06 juta, bertukar pemilikan dari OCBC Bank, Affin Bank Bhd dan Affin Hwang Investment Bank.Sementara itu, seorang pakar ekonomi kanan menggesa SC menyemak semula kelulusannya kepada CTOS untuk mengambil alih RAM, mengatakan ia akanakan menjejaskan persepsi penggiat industri terhadap pasaran tempatan.“Sebab pemegang saham majoriti ada ‘say’ (boleh tentukan), kadang-kadang ini akan menjadi bias,” kata Zulkiply Omar, yang merupakan Felo Kanan di Pusat Penyelidikan Kesejahteraan Sosial Universiti Malaya (UM).“Sekiranya pegangan dihadkan kepada 20% atau kurang daripada jumlah itu, ia akan menjadi suara minoriti, justeru perlu bergantung kepada suara majoriti (pemegang saham lain).“Tetapi jika ada satu entiti yang menjadi majoriti, maka entiti itu akan tentukan.”


Pihak berkuasa kaji data pesawat Israel berlegar di ruang udara Malaysia

Pihak berkuasa penerbangan di Malaysia sedang menjalankan siasatan terhadap beberapa laporan yang mendakwa sebuah pesawat yang dilengkapi teknologi perisikan memasuki ruang udara Malaysia sebelum dikesan mendarat di pangkalan tentera Singapura.Siasatan tersebut dijalankan selepas MalaysiaNow memuat naik sebuah laporan yang memetik jurnal pertahanan dan laman jejak penerbangan pesawat yang menunjukkan pesawat Boeing 737-400 yang dimiliki Israel Aerospace Industries-Elta (IAI-Elta), sebuah kontraktor pertahanan Tel Aviv berlegar-legar di ruang udara Singapura selama hampir empat jam pada 24 Mei lalu sebelum mendarat di Lapangan Terbang Paya Lebar, sebuah bekas pangkalan tentera Amerika Syarikat.“CAAM kini sedang berbincang dengan kementerian pengangkutan dan sedang mengkaji kesemua data teknikal berhubung parkara ini,” kata Ketua Pegawai Eksekutif CAAM Chester Voo Chee Soon kepada MalaysiaNow.Semakan di laman sesawang Flightradar24 menunjukkan pesawat dengan nombor pendaftaran 4X-AOO itu masih di ruang udara Israel pada 18 Mei lalu.Sehari kemudian, pesawat tersebut terbang dengan altitud ketinggian 29,000 kaki di Lembah Klang, lebih tinggi dari 15,000 kaki yang dikawal pihak berkuasa Malaysia.Jurnal pertahanan, Defence Security Asia berspekulasi pesawat itu mungkin membawa radar sensitif dan kelengkapan pengintipan selain berkemungkinan sedang menguji “sistem baru”.Laporan kehadiran pesawat tersebut di wilayah ini menimbulkan kebimbangan di Malaysia selepas sentimen anti-Israel semakin memuncak ketika serangan ganas negara Yahudi itu terhadap Gaza.Malaysia merupakan negara yang kuat mendukung perjuangan Palestin, dan tidak seperti Singapura, negara ini tidak memiliki apa-apa hubungan diplomatik dengan negara Yahudi tersebut.Awal bulan ini, Putrajaya berkata ia meningkatkan kawalan keselamatan dari semua aspek bagi memelihara ketenteraman awam dan keselamatan rakyat Malaysia, termasuk warga Palestin yang berada di dalam negara susulan beberapa laporan ancaman dari agensi-agensi perisikan Israel.Sementara itu sumber keselamatan ruang udara yang tidak mahu dinamakan berkata kepada MalaysiaNow bahawa sebarang isu pencerobohan ruang udara Malaysia boleh berada di bawah bidang kuasa Majlis Keselamatan Negara (MKN), yang harus merujuk perkara itu kepada Kawalan Lalu Lintas Udara (ATC).“Ia semua bergantung sama ada pesawat itu adalah pesawat sivil atau pesawat negara, Jika ia adalah pesawat negara, ATC mesti lencongkan pesawat kepada laluan lain,” katanya.Namun sumber berkata wujud isu bidang kuasa berhubung ruang udara di Malaysia dan Singapura sambil menambah Malaysia tidak mengawal ruang udara di atas 15,000 kaki.“Lebih penting lagi, persoalan yang perlu ditanya adalah sama ada wujud koordinasi antara pasukan risikan dan agensi penguatkuasaan di Malaysia selain sama ada wujud pihak berkuasa yang bertindih antara agensi dan kementerian,” tambah sumber itu lagi.


Kerajaan sasar 100% liputan 4G, 5G di 9 juta premis menjelang 2025

Menteri Komunikasi dan Multimedia Annuar Musa hari ini berkata Pelan Jalinan Digital Negara (Jendela) yang dijalankan kerajaan akan menyasarkan 100% liputan 4G di kawasan berpenduduk di samping memperluas liputan 5G kepada sembilan juta premis menjelang 2025.Menurutnya, perluasan tersebut adalah susulan kejayaan Jendela menyediakan liputan 4G sebanyak 94% setakat Ogos 2021 sementara rangaian 5G akan mula dilancarkan pada hujung tahun ini.“Kesemua inisiatif pendigitalan ini menyokong kepada sasaran 25.5 peratus sumbangan ekonomi digital kepada KDNK pada tahun 2025.“Pada masa yang sama, bagi memastikan peluang ekonomi digital rakyat diperluaskan hingga ke peringkat akar umbi, pembangunan ekonomi digital akan dibangunkan bersama di pelbagai titik sentuh seperti pusat internet komuniti yang akan ditransformasi sebagai pusat digital Keluarga Malaysia seluruh negara,” katanya dalam sebuah kenyataan hari ini.Annuar berkata kementeriannya komited untuk memberikan tumpuan bagi mempertingkat perhubungan digital dan mempergiat ekonomi digital dan memberi nilai tambah dan manfaat kepada Keluarga Malaysia di bawah Rancangan Malaysia ke-12 (RMK12)“Akses kepada internet sebagai hak asasi manusia akan menjadi pemacu utama bagi kementerian komunikasi dan multimedia Malaysia (KKMM) untuk memastikan tiada komuniti yang ketinggalan dalam usaha KKMM menjayakan RMK12.”Katanya, usaha tersebut akan dijalankan melalui strategi mewujudkan persekitaran yang menyokong pertumbuhan ekonomi dan penediaan infrastruktur dan perkhidmatan digital sekali gus menjadikan Malaysia sebagai pusat digital Asean.Dalam pada itu, katanya, usaha tersebut akan turut melibatkan pelbagai pihak kerana inisiatif pendigitalan tersebut merentas KKMM dan agensi di bawahnya.“Saya telah juga berjumpa dengan pelbagai pemegang taruh di dalam industri telekomunikasi termasuk daripada pihak swasta untuk memastikan inisiatif pendigitalan di bawah RMK12 menggunakan satu pendekatan keseluruhan negara (whole-of-nation approach).”Jendela adalah inisiatif yang diperkenalkan kerajaan tahun lalu bertujuan untuk memperkukuh infrastruktur kesalinghubungan di Malaysia.Dilaksanakan antara 2021 hingga 2025, inisiatif itu akan dilaksanakan secara berperingkat.Antara perancangan Jendela termasuk memperluaskan jalur lebar mudah alih 4G kepada 96.9% kawasan berpenduduk.Pada masa yang sama, ia juga akan meningkatkan kelajuan jalur lebar mudah alih dari 25Mbps kepada 35Mbps.


14 peniaga Pasar Tamu di Sibu terima wang palsu RM20

Seramai 14 peniaga Pasar Tamu Sibu Jaya yang menjadi mangsa penipuan menggunakan wang palsu semalam membuat laporan polis.
Laporan tersebut diterima Bahagian Siasatan Jenayah Komersil IPD Sibu daripada peniaga yang berusia dalam lingkungan 40 hingga 50-an.
Perkara tersebut disahkan oleh Ketua Polis Daerah Sibu ACP Zulkipli Suhaili menerusi satu kenyataan di Sibu hari ini.
“Mangsa didatangi oleh seorang suspek perempuan berusia dalam lingkungan 40-an ditemani anak perempuan yang berusia lima tahun.
“Saspek membeli pelbagai barangan keperluan di pasar tersebut dan kesemua mangsa dibayar menggunakan wang kertas RM20 bernombor siri CD: 2748412,” katanya.
Menurut Zulkipli kesemua mangsa berurusan dengan suspek yang sama namun hanya menyedari mereka ditipu dengan wang palsu itu tiga jam kemudian apabila seorang mangsa mendapati wang kertas tersebut tidak berkualiti dan dakwat pada permukaan wang kertas cair.
Berikutan itu seorang daripada mangsa memuat naik video secara ‘live’ di laman sosial agar orang awam mengetahui perkara tersebut dan peniaga di pasar tamu lebih berwaspada.
Katanya, kertas siasatan dibuka mengikut Seksyen 489B Kanun Keseksaan dan kesemua wang kertas RM20 tersebut diterima oleh pihak polis dan akan diserahkan kepada Bank Negara Malaysia untuk dianalisis ketulenannya.
Beliau menasihati orang ramai untuk membuat semakan dan meneliti wang kertas yang diterima dalam sebarang urusan perniagaan mereka bagi mengelak menjadi mangsa penipuan.


Warga Malaysia terlepas hukuman mati di Singapura selepas kemuka bukti baru

Mahkamah Rayuan Singapura membebaskan seorang warga Malaysia G Punithan yang dijatuhi hukuman mati kerana mengedar 28.5g diamorfin ke republik itu, selepas menimbangkan bukti baru.
Punithan dijatuhi hukuman mati pada Mei 2020, orang pertama dijatuhkan hukuman semasa pandemik Covid-19, melalui perbicaraan jarak jauh.
Dalam siasatan, dia dikenal pasti seorang daripada dua penghantar dadah sebagai dalang dalam transaksi dadah yang berlaku pada 28 Oktober 2011.
Sebelum itu, Punithan memperkenalkan kedua-dua kurier itu pada 12 Oktober 2011 bagi memudahkan transaksi dadah yang akan berlaku di tempat letak kereta West Coast McDonald.
"Dalam rayuan ini, kami tidak mengambil berat tentang peristiwa membabitkan kurier yang berlaku pada 28 Oktober 2011," kata Hakim Tay Yong Kwang yang membacakan keputusan mahkamah.
Penghakiman penuh dikeluarkan di laman sesawang mahkamah pada Isnin.
Selain Hakim Tay, kes itu dibicarakan di hadapan Ketua Hakim Negara Sundaresh Menon dan hakim Andrew Phang.
“Persoalan utama dalam rayuan ini ialah sama ada terdapat mesyuarat tiga pihak pada 12 Oktober 2011 kerana itulah kaitan yang didakwa antara perayu dan transaksi dadah melibatkan kurier yang berlaku pada 28 Oktober 2011.
“Pihak pendakwaan mendakwa daripada “hasil mesyuarat itulah” kurier menjalankan transaksi dadah tersebut.
"Oleh itu adalah menjadi tanggungjawab pihak pendakwaan untuk membuktikan tanpa keraguan munasabah bahawa 'pertemuan pengenalan' itu berlaku yang membuktikan niat bersama perayu dan kurier untuk mengedar dadah," kata Hakim.
Menurut Hakim terdapat percanggahan dalam keterangan mengenai tarikh dan masa hari 'mesyuarat pengenalan seperti yang didakwa' itu pada Perbicaraan 2014 dan Perbicaraan 2018 sebelum ini.
Punithan mengemukakan bukti bassssssssssssssssssssru termasuk kenyataan penyiasatan daripada kurier, laporan jejak panggilan syarikat telekomunikasi untuk salah satu telefon kurier, dan rekod pergerakan Imigresen dan Pusat Pemeriksaan (ICA) salah seorang kurier terbabit.
Punithan diwakili pasukan peguam dari K&L Gates Straits Law LLC diketuai Peguam Kanan Narayanan Sreenivasan.


Covid-19 dijangka meningkat selepas rakyat Malaysia bercuti hujung tahun

Berpuluh ribu memenuhi pantai-pantai dan destinasi percutian lain di seluruh negara meskipun amaran diberi berulang kali agar tidak melakukan perjalanan tidak penting berikutan kebimbangan peningkatan Covid-19, ketika negara sudah sampai ke penghujung tahun yang paling mencabar menyaksikan kehidupan harian dan perniagaan seluruh dunia terjejas.Berlaku trend peningkatan pergerakan sejak awal bulan ini, apabila pihak berkuasa menarik balik larangan perjalanan rentas negeri walaupun kadar jangkitan harian terus meningkat.Sepanjang sambutan perayaan Krismas, Lembaga Lebuhraya Malaysia, melaporkan keadaan lalu lintas di lebuh raya negara bergerak perlahan menunjukkan peningkatan jumlah kenderaan di laluan-laluan utama.Keadaan ini dijangka berlanjutan sehingga Januari, kerana kebanyakan keluarga mengambil kesempatan menggunakan peluang yang ada untuk melakukan perjalanan selepas beberapa kali perintah kawalan pergerakan dilaksanakan sepanjang tahun yang menyaksikan sekolah, pusat beli-belah dan tempat-tempat awam ditutup.Beberapa pakar mengatakan tidak terkejut jika berlaku lonjakan kes jangkitan selepas cuti panjang hujung minggu lalu.“Senario berlaku lonjakan kes pasca cuti dijangka berlaku selepas cuti perayaan apa sekalipun,” kata Presiden Persatuan Pengamal Perubatan Swasta Malaysia Dr Steven Chow kepada MalaysiaNow.Hanya sehari selepas sambutan Krismas, kementerian kesihatan melaporkan satu lagi rekod kes harian tertinggi dengan 2,335 pesakit baru Covid-19 di seluruh negara, menguatkan lagi kebimbangan unjuran kumpulan penyelidik berpusat di Amerika Syarikat angka jangkitan akan meningkat dua kali ganda dalam tempoh beberapa bulan akan datang mungkin menjadi kenyataan.Pertama kali jumlah jangkitan harian melepasi angka 2,000 pada 24 November lalu.“Semuanya bergantung kepada orang ramai. Jika mereka tidak mematuhi SOP ada kemungkinan akan berlaku peningkatan kes.”Hotel Royale Chulan, antara hotel premium di tepi laut di Cherating Pahang menerima tempahan penuh ketika tahun menghampiri penghujungnya.“Hujung minggu ini mencatatkan kadar penghunian 100%. Tempahan kami penuh setakat ini dan tempahan dari 28 hingga 31 Disember sudah mencapai 90% hingga 100%,” kata Badrul Rezal Baharudin, pengurus hotel di Cherating.Jalan-jalan di sekitar Pulau Pinang juga sesak dengan orang ramai, dan hasil pemeriksaan mendapati resort di tepi pantai di negeri itu termasuk hotel-hotel bertaraf lima bintang sudah habis ditempah.Kedai-kedai di kawasan tumpuan sekitar George Town seperti di Penang Road dan Persiaran Gurney, termasuk juga Padang Kota, Batu Ferringhi dan Bukit Bendera melaporkan jualan memberangsangkan.* Nur Hasliza Mohd Salleh menyumbang kepada laporan ini.


Tindakan diktator, kata Anwar kepada Muhyiddin

Presiden PKR Anwar Ibrahim melahirkan rasa bimbangnya dengan laporan-laporan media mengatakan kerajaan akan melaksanakan perintah darurat.Beliau mendakwa, tindakan tersebut sebagai satu cara Perdana Menteri Muhyiddin Yassin untuk menghalang proses Parlimen.“Pengisytiharan darurat hanya dilakukan bila mana terdapat unsur ancaman pada keselamatan negara. Tetapi apabila kerajaan itu sendiri yang menjadi punca pada ancaman keselamatan, maka langkah darurat ternyata suatu langkah kebelakang yang akan memungkin kediktatoran.“Saya menggesa Muhyiddin Yassin untuk menimbang semula keputusan ini kerana ia ternyata suatu keputusan yang pendek akal dan penting diri,” katanya dalam satu kenyataan hari ini.Sebelum ini Anwar pada 23 September mengumumkan mempunyai sokongan majoriti “kukuh dan meyakinkan” untuk menumbangkan Muhyiddin.Akan tetapi apabila mengadap Agong pada 13 Oktober, presiden PKR itu gagal mengukuhkan dakwaannya dengan memberikan senarai ahli Parlimen, kata Istana Negara dalam satu kenyataan pada hari sama.Minggu lepas, MalaysiaNow mendedahkan Presiden Umno Ahmad Zahid Hamidi dan bekas perdana menteri, Najib Razak secara sepihak menulis surat kepada Yang di Pertuan Agong bagi menyatakan sokongan kepada Anwar untuk menumbangkan Muhyiddin.Dalam kenyataan hari ini Anwar berkata, menggunakan isu Covid-19 sebagai alasan untuk terus kekal berkuasa adalah satu penyalahgunaan kuasa.“Hari ini kita sedang menyaksikan babak sejarah yang tidak pernah berlaku sebelumnya yakni mempunyai sebuah kerajaan yang bergelut dengan persoalan keabsahan, dan sedang menggunakan wabak Covid-19 yang memungkin penyalahgunaan kuasa.“Dengan langkah ini, maka kerajaan Perikatan Nasional yang tidak ada keabsahan ini menonjolkan kelemahan mereka dalam menangani wabak Covid-19 dan kemelut ekonomi yang kita hadapi sekarang.“Negara-negara di rantau ini sedang memikirkan pelbagai cara bagi menangani wabak dan benarkan aktiviti ekonomi untuk bergerak, namun Malaysia sedang bergerak ke belakang.”Bagi Anwar kerajaan perlu lebih telus dan bertanggungjawab dengan menggunakan kementerian yang terlibat dalam mendepani wabak Covid-19.


Dikecam peminat bola sepak, Faizal Azumu mohon maaf

Menteri Belia dan Sukan Ahmad Faizal Azumu berkata kenyataannya yang mengundang kecaman penyokong bola sepak Malaysia berhubung faktor kekalahan pasukan Malaysia melawan Bahrain Sabtu lalu disalahertikan sekali gus memohon maaf berhubung perkara itu.Dalam satu ciapan Twitternya, Faizal berkata sorakan dan sokongan penyokong pasukan Malaysia adalah amat penting dan dihargai.“Bila dah kena balon, saya pun pening. “Cakap-cakap bola saya sebelum ini telah disalah erti. Ampun maaf atas kesilapan saya,” katanya.Sebelum ini, Faizal dilaporkan membela penjaga gol Malaysia Farizal Marlias susulan kesilapan yang disifatkan tindakan kurang bijak hingga menyebabkan Harimau Malaya tewas 1-2 dalam aksi kelayakan Piala Asia 2023 di Stadium Nasional Bukit Jalil di Kuala Lumpur itu.Selain itu, beliau turut menyentuh faktor luaran mengenai 63,000 penonton yang hadir di stadium, mendakwa pemain kehilangan tumpuan di padang.“Seingat saya sejurus jaringan pertama kelihatan beberapa kelibat pemain di luar padang antaranya Guilherme De Paula akan dimasukkan ketika itu yang menyebabkan seluruh stadium bersorak.“Sorakan sedemikian menyebabkan pemain hilang fokus, sekali gus skuad kita terlepas daripada menjaringkan gol.”Ekoran kenyataan Faizal itu, pelbagai kecaman sama ada daripada peminat dan ahli politik disasarkan terhadap beliau.Mereka menyifatkan kenyataan itu tidak wajar dan tidak matang dan bahkan dilihat seakan tidak memahami sukan bola sepak.


Kes harian turun kepada 858 jangkitan, 3 lagi terkorban

858 kes baru Covid-19 direkodkan semalam menjadikan jumlah keseluruhan sebanyak 5,021,242 kes.
Sebanyak 1,119 pesakit turut dilaporkan sembuh, menjadikan jumlah keseluruhan kes sembuh sebanyak 4,969,828.
Ketika ini, 14,590 kes aktif direkodkan di mana 13,685 atau 93.8% daripadanya menjalani kuarantin kendiri.
Tiada pesakit ditempatkan ke pusat kuarantin sementara 859 (5.9%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 46 kes dan 23 daripadanya memerlukan bantuan alat pernafasan.
Tiga lagi kes kematian dicatatkan menjadikan keseluruhan korban akibat wabak itu sebanyak 36,824 orang.


Jangan salah faham, ‘doula’ bukan bidan atau jururawat, kata menteri

Doula bukan berfungsi sebagai penasihat atau jururawat perbidanan dengan memberikan khidmat perubatan yang hanya membantu wanita hamil dan selepas bersalin mengharungi cabaran menjaga bayi, kata Dr Adham Baba.Menteri kesihatan itu berkata, tugas mereka hanya terbatas kepada memberikan sokongan kepada wanita bersalin daripada aspek mental, fizikal dan emosi sahaja.“Di Malaysia doula tidak berdaftar dengan mana-mana pertubuhan, latihan serta perkhidmatan diberikan juga tidak jelas. Sekiranya mereka ingin memberikan perkhidmatan sebagai peneman mereka harus menjalani latihan, mempunyai garis panduan dan polisi harus dipatuhi.“Seseorang doula dilarang memberikan khidmat perubatan atau nasihat berkaitan ‘pro nature building’ atau ‘gentle building’. Kumpulan doula atau bidan bukanlah jururawat perbidanan kerana mereka tidak berdaftar di bawah Akta Bidan 1966 atau Akta 436.“Seksyen 14(1) Akta Bidan 1966 memperuntukan mana-mana individu yang mengamalkan perbidanan tanpa pendaftaran adalah melakukan kesalahan yang boleh dikenakan denda RM2,000 atau penjara tidak lebih setahun atau keduanya jika sabitkan kesalahan,” katanya di Dewan Rakyat di hari ini.Menteri kesihatan itu berkata, tugas mereka hanya terbatas kepada memberikan sokongan kepada wanita bersalin daripada aspek mental, fizikal dan emosi sahaja.Adham menjawab pertanyaan Dr Kelvin Yii Lee Wuen (PH- Bandar Kuching) yang meminta menteri kesihatan menyatakan pelan kementerian untuk “regulate” trend kelahiran menggunakan khidmat doula di Malaysia untuk memastikan tiada peningkatan kadar kelahiran tidak selamat dan juga kematian ibu atau anak yang dapat dielakkan.Sehubungan itu, Adham berkata Kementerian Kesihatan Malaysia (KKM) sudah mengambil pelbagai inisiatif untuk meningkatkan kadar kelahiran selamat.Antaranya dengan mengedarkan Pekeliling Ketua Pengarah Kesihatan Malaysia bagi langkah-langkah bagi mempertingkatkan usaha mengurangkan kadar kelahiran tidak selamat bertarikh, 13 Mac 2014.“Bagi kes berisiko rendah dan memilih untuk bersalin di rumah semua anggota terbabit diarah untuk mengikut garis panduan penggendalikan ibu hamil berdasarkan sistem kod warna dan penjagaan kesihatan ibu serta bayi KKM.“Kehadiran anggota kesihatan yang terlatih adalah diperlukan untuk kelahiran di rumah termasuk untuk kes risiko rendah, sekali gus membolehkan mereka segera bertindak memberikan bantuan kecemasan jika terdapat sebarang komplikasi yang timbul ke atas bayi dan ibunya semasa atau selepas kelahiran.”Katanya, sejak 2012 kumpulan dikenali sebagai “Mother Friendly Care” dimasukkan dalam inisiatif  Hospital Rakan Bayi yang mempunyai elemen menggalakkan ibu untuk mempunyai teman yang boleh bersama sepanjang proses kelahiran untuk memberikan sokongan emosi dan fizikal sewaktu melahirkan anak.


Noor Hisham ulangi darurat selamatkan Malaysia daripada kes Covid-19 lebih tinggi

Ketua Pengarah Kesihatan Dr Noor Hisham Abdullah hari ini menafikan ordinan darurat gagal membendung angka kes harian Covid-19, bahkan ia banyak membantu dalam mengelakkan pilihan raya kecil dan pilihan raya negeri (PRN) diadakan.Bercakap pada sidang media hari ini, Noor Hisham berkata ordinan darurat digunakan untuk menangguhkan pilihan raya demi mengelakkan perhimpunan orang ramai seperti yang berlaku di Sabah tahun lalu.Menurut Noor Hisham ordinan darurat yang dilaksanakan ketika ini turut membantu dalam menangguhkan PRN Sarawak yang dijadualkan akan diadakan pada Jun depan.“Kalau kita lihat ordinan darurat banyak membantu. Salah satu faktor penting kita dapat gunakan untuk elakkan pilihan raya kecil di Batu Sapi dan PRN Sarawak, kalau kita tak ada ordinan darurat kita kena adakan pilihan raya dalam masa 60 hari.“Kita dapat lihat implikasi PRN Sabah, jangkitan selepas pilihan raya hingga ke semenanjung dan semua negeri,” katanya.8 Mei lalu, Noor Hisham berkata sebarang langkah untuk mengadakan pilihan raya bermaksud perhimpunan secara besar-besaran akan diadakan.“Bayangkanlah kalau orang Sarawak balik daripada Sabah dan Semenanjung untuk mengundi di kawasan pedalaman, jadi jangkitan pasti akan berlaku.“Inilah kebimbangan kita. Kalau jangkitan berlaku di kawasan pedalaman di Sarawak, pusat kesihatan kita mungkn tidak mampu mengesan dan merawat pesakit tersebut. Jarak kawasan pedalaman yang jauh, agak sukar untuk kita memberikan rawatan kepada pesakit-pesakit tersebut.Pada Januari lepas, Yang di-Pertuan Agong Sultan Abdullah telah mengisytiharan Proklamasi Darurat sekaligus menangguhkan Parlimen dan Dewan Undangan Negeri (DUN).Langkah mengisytiharkan darurat diambil di tengah-tengah ancaman beberapa ahli politik Umno untuk menarik sokongan terhadap kerajaan Perikatan Nasional yang dipimpin Perdana Menteri Muhyiddin Yassin.Kehilangan sokongan majoriti boleh menyebabkan pembubaran Parlimen dan pilihan raya perlu diadakan. Ia adalah sebuah senario yang dibantah Noor Hisham dan pegawai kanan negara sejak tahun lalu.


Ukraine mahu jet pejuang selepas peroleh kereta kebal

Ukraine kini akan mendesak untuk mendapatkan jet pejuang generasi keempat Barat seperti US F-16 selepas mendapatkan bekalan kereta kebal tempur utama, kata seorang penasihat kepada menteri pertahanan Ukraine.
Ukraine memperoleh rangsangan besar untuk tenteranya apabila Jerman dan AS mengumumkan rancangan untuk menyediakan kereta kebal berat kepada Kyiv, sekali gus menamatkan kebuntuan diplomatik berminggu-minggu mengenai isu itu.
"Halangan besar seterusnya kini ialah jet pejuang," kata Yuriy Sak, penasihat Menteri Pertahanan Oleksiy Reznikov, kepada Reuters melalui panggilan telefon.
Tentera Udara Ukraine mempunyai armada jet pejuang era Soviet yang sudah uzur yang digunakan sebelum Kyiv mengisytiharkan kemerdekaan lebih 31 tahun lalu. Pesawat perang itu digunakan untuk misi memintas dan menyerang kedudukan Rusia.
"Jika kita mendapatkannya (jet pejuang Barat), kelebihan di medan perang akan menjadi sangat besar... Ia bukan hanya F-16 (jet pejuang pelbagai guna AS): pesawat generasi keempat, inilah yang kita mahukan."
Sokongan ketenteraan Barat sangat penting kepada Kyiv dan ia berkembang pesat semasa perang.
Sebelum pencerobohan, walaupun idea membekalkan bantuan kepada Ukraine adalah bersifat kontroversi namun bekalan Barat sejak itu mengekang satu demi satu serangan.
"Mereka tidak mahu memberikan kami meriam berat, kemudian mereka memberikannya. Mereka tidak mahu memberikan kami sistem Himars, kemudian mereka melakukannya. Mereka tidak mahu memberi kami kereta kebal, kini mereka memberi kami kereta kebal. Selain senjata nuklear, tiada apa lagi yang kita tidak akan dapat," kata Sak.
Ukraine, yang diceroboh Rusia pada Februari lalu, juga berkata ia mahu menerima peluru berpandu jarak jauh dari Barat.
Moscow agak berang selepas Jerman meluluskan penghantaran kereta kebal Leopard 2 ke Ukraine, pasukan tentera di seluruh Eropah, dalam satu keputusan yang pasti akan mengikat kuasa serangan Ukraine.
Justin Bronk, seorang penyelidik di badan pemikir Rusia di London, berkata Tentera Udara Ukraine akan mendapat manfaat yang besar daripada pejuang Barat dari segi udara-ke-udara dan berkemungkinan mampu melancarkan serangan dari udara ke darat.


Najib lantik Nik Faisal sebagai pemegang mandat 5 akaun peribadinya, kata saksi

Mahkamah Tinggi Kuala Lumpur hari ini diberitahu bahawa Najib Razak melantik bekas ketua pegawai eksekutif SRC International Sdn Bhd Nik Faisal Ariff Kamil sebagai pemegang mandat bagi lima akaun AmIslamic Bank miliknya.
Pengurus Cawangan Ambank (M) Berhad Jalan Raja Chulan R. Uma Devi, 43, berkata bekas Perdana Menteri itu melantik Nik Faisal sebagai pemegang mandat bagi akaun simpanan AmIslamic berakhir nombor 694 dan empat akaun semasa iaitu AmIslamic (481), AmPrivate Banking-1MY (880), AmPrivate Banking-Y1MY (898) serta AmPrivate Banking-MY (906).
Beliau berkata pelantikan Nik Faisal sebagai pemegang mandat bagi akaun AmIslamic (694 dan 481) dibuat menerusi surat kepada Pengurus Cawangan AmIslamic Bank Berhad Jalan Raja Chulan bertarikh 10 Mac 2011 manakala tiga lagi akaun melalui surat bertarikh 26 Ogos 2013.
Merujuk kepada surat Najib bertarikh 10 Mac 2011, saksi itu berkata Najib membenarkan Nik Faisal membuat pertanyaan mengenai status, butiran akaun termasuk baki serta mengesahkan cek bernilai melebihi RM250,000.
“Ini bermaksud pihak bank perlu mendapatkan pengesahan daripada Nik Faisal untuk meneruskan transaksi bagi mana-mana cek yang dikemukakan daripada akaun terbabit yang berjumlah lebih daripada RM250,000,” katanya.
Beliau berkata demikian ketika membacakan pernyataan saksinya pada pemeriksaan utama oleh timbalan pendakwa raya Najwa Bistamam dalam perbicaraan kes rasuah dan pengubahan wang haram dana RM2.3 bilion milik 1Malaysia Development Berhad (1MDB) yang dihadapi Najib.
Saksi pendakwaan ke-37 itu berkata surat bertarikh 26 Ogos 2013 mengesahkan Najib membenarkan Nik Faisal memberikan apa-apa arahan bertulis kepada pihak bank untuk mengeluarkan draf bank atas nama AmPrivate Banking-1MY, AmPrivate Banking-Y1MY dan AmPrivate Banking-MY serta memberi arahan kepada Ambank Group Treasury bagi tujuan deposit perbendaharaan.
“Surat itu juga mengesahkan bahawa Najib bertanggungjawab untuk transaksi-transaksi tersebut seolah-olah ia dikeluarkan oleh beliau sendiri,” katanya sambil menambah ketiga-tiga akaun itu telah dibuka di AmIslamic Bank Berhad Cawangan Jalan Raja Chulan pada 31 Julai 2013 dan ditutup pada 9 Mac 2015.
Najib, 69, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.
Perbicaraan di hadapan hakim Collin Lawrence Sequerah bersambung Isnin depan.


Polis dedah gambar suspek tembakan rambang di AS

Polis Colorado mendedahkan gambar wajah suspek pembunuhan di sebuah pasar raya, Ahmad Al Aliwi Alissa sehari selepas 10 orang terkorban dalam sebuah kejadian tembakan rambang.Berasal dari Syria, Alissa kini berdepan 10 pertuduhan membunuh selepas dia didapati masuk ke dalam sebuah pasar raya King Soopers dan menembak ke arah pekerja, pengunjung dan pihak polis.Suspek kemudian dirakam menyerah diri kepada pihak berkuasa selepas kejadian tersebut tanpa baju dan berlumuran darah.Polis berkata, baju suspek diarahkan untuk dibuka sebelum dia ditahan, suspek juga meminta untuk bercakap dengan ibunya.Dalam sebuah laporan New York Post, abang kepada Alissa berkata dia menghidap penyakit mental.Suspek juga didedahkan memiliki akaun Facebook dan menghantar status tentang “Islamofobia” dan membincangkan serangan ke atas dua masjid di Christchurch, New Zealand pada 2019 yang mengorbankan 51 orang.Dokumen mahkamah juga mendedahkan Alissa membeli sepucuk pistol seminggu sebelum kejadian tersebut.


Kantin sekolah wajar dibuka sepanjang Ramadan, kata menteri

Pengusaha kantin sekolah disaran untuk terus beroperasi sepanjang Ramadan walaupun mempunyai kurang daripada 10% murid bukan Islam, kata Menteri Pendidikan Fadhlina Sidek.
Beliau berkata hal ini kerana bukan semua murid beragama Islam berpuasa terutamanya yang masih kecil, selain menyantuni murid yang bukan beragama Islam.
"Ini ialah Kerajaan Madani, kerajaan inklusif … kedua-dua pihak saling menghormati, yang berpuasa kena santuni yang tidak berpuasa, yang tidak berpuasa perlu belajar menghormati mereka yang berpuasa.
“Kita tidak mahu ada senario (murid) makan di dalam stor atau di tepi longkang, saya tidak mahu situasi seperti itu (berlaku).
“Saya pasti ada kanak-kanak Muslim yang tidak berpuasa di awal umur yang tiada kewajipan untuk mereka berpuasa melainkan mereka ingin belajar berpuasa,” katanya kepada pemberita selepas Majlis Penyerahan Pek Kembali ke Sekolah Yayasan Petronas 2023 di Sekolah Pendidikan Khas Jalan Batu (L) di Kuala Lumpur hari ini.
Fadhlina berkata pengusaha kantin juga perlu berbincang dengan pihak sekolah berhubung perkara itu.
Beliau berkata demikian ketika diminta mengulas tentang saranan Persatuan Pengusaha Kantin Sekolah Malaysia (PPKSM) untuk tidak membuka kantin pada Ramadan jika ada sekolah yang mempunyai bilangan pelajar bukan Islam tidak ramai iaitu kurang 10%.
Semalam, Setiausaha Agung PPKSM Siti Normah Md Desa berkata sekiranya kantin dibuka, pengusaha perlu menanggung kos pengoperasian yang tidak boleh ditampung oleh nilai jualan yang diperoleh.
Sementara itu, Fadhlina berkata pihaknya menyambut baik pandangan Pertubuhan Pemulihan Dalam Komuniti Sindrom Down (PPDKSD) dalam menambah baik silibus pembelajaran untuk kanak-kanak sindrom Down bagi persiapan mereka ke alam pekerjaan.
"Kami mempunyai sesi libat urus yang sentiasa dijalankan dari semasa ke semasa, untuk memastikan kurikulum setara dengan keperluan kanak-kanak (sindrom Down), selain mengambil kira kitaran ansur maju.
"Kami ada kepakaran dalam KPM (Kementerian Pendidikan) untuk soal mengubah kurikulum itu dan sesi libat urus akan berterusan dengan mengambil kira input-input daripada semua (pihak)," katanya.
Pada majlis itu, seramai 30 murid kurang upaya menjadi penerima awal sumbangan pek 'Kembali Ke Sekolah' oleh Yayasan Petronas yang mengandungi baucar satu set pakaian sekolah, kasut, stoking dan baju sukan, selain kit peralatan seperti beg sekolah, set alat tulis, pensel warna dan kalkulator saintifik.
Ketua Pegawai Eksekutif Yayasan Petronas Shariah Nelly Francis berkata sebanyak 21,000 murid sekolah rendah dan menengah di seluruh negara akan menerima sumbangan itu bermula pada pertengahan Mac hingga Mei.
"Sejak dilancarkan 10 tahun lepas, Yayasan Petronas melalui program ini terus komited dengan matlamatnya meringankan beban golongan berpendapatan rendah dan prihatin dengan situasi mereka dalam menyediakan kelengkapan persekolahan anak-anak.
"Dalam membantu golongan keluarga kurang berkemampuan mengatasi rintangan yang dihadapi, kami berharap lebih ramai pelajar akan menyesuaikan diri untuk kembali ke sekolah semula dan terus kekal di sekolah sehingga mereka tamat pembelajaran," katanya.


Mahkamah putuskan darurat diisytiharkan Agong tidak boleh dicabar

Mahkamah Tinggi Kuala Lumpur hari ini memutuskan bahawa perisytiharan darurat oleh Yang di-Pertuan Agong dan ordinan yang diluluskan di bawahnya tidak boleh dicabar atau tertakluk dalam semakan kehakiman.Hakim Ahmad Kamal Md Shahid berkata, keputusan ini diakui dibawah Perkara 150 (8) Perlembagaan Persekutuan yang antara lain menetapkan keputusan Agong mengisytiharkan darurat tidak boleh dicabar di mahkamah dan sah mengikut Perlembagaan.Kamal berkata demikian ketika mengetepikan permohonan tiga wakil rakyat yang mencabar penangguhan sidang Parlimen oleh tindakan Muhyiddin Yassin yang menasihati Agong untuk menangguhkan sidang Parlimen sepanjang perintah darurat.Permohonan tiga wakil rakyat itu merupakan kes pertama dari lima kes permohonan sedemikian, tiga pemohon tersebut ialah Salahuddin Ayub (ahli Parlimen Pulai), Johari Abdul (Sungai Petani) dan Abdul Aziz Bari (Adun Tebing Tinggi)Mereka bertiga gagal melepasi syarat ujian semakan kehakiman untuk merit aduan mereka didengar.Kamal turut berkata permohonan untuk mencabar keputusan Agong tersebut boleh diputuskan di peringkat permohonan kebenaran dibuat atau mesti diputuskan selepas kebenaran itu diberi.“Lebih penting Perkara 150 (8) menutup pintu mahkamah daripada apa-apa cabaran atau permohonan yang dibuat terhadap perisytiharan itu dan ordinan yang diluluskan.“Saya berpendapat bahawa isu itu boleh diputuskan di peringkat permohonan.“Jelas tidak terdapat hujah yang menyokong permohonan pemohon. Oleh sebab itu, permohonan kebenaran ini adalah remeh,” katanya.Selain tiga wakil rakyat pembangkang itu, Presiden PKR Anwar Ibrahim juga sebelum ini dilaporkan turut memfailkan permohonan kebenaran semakan kehakiman bagi mencabar tindakan Muhyiddin Yassin menasihati Agong untuk menggantung persidangan Parlimen dalam tempoh darurat.Anwar, selaku pemohon memfailkan permohonan itu di Mahkamah Tinggi Kuala Lumpur semalam menerusi Tetuan Karpal Singh & Co dengan menamakan Muhyiddin dan kerajaan sebagai responden pertama dan kedua.Pada 12 Januari lalu, Istana Negara mengeluarkan kenyataan Sultan Abdullah memberi perkenan Proklamasi Darurat dilaksanakan sehingga 1 Ogos 2021 sebagai langkah pro-aktif membendung wabak Covid-19.Perdana menteri dalam pengumuman khas darurat pada hari yang sama menjelaskan jemaah menteri menasihatkan Yang di-Pertuan Agong mengeluarkan Proklamasi Darurat bagi seluruh negara menurut Perkara 150 (1) Perlembagaan Persekutuan berkuat kuasa mulai 11 Januari.Perkara 150 (1) itu antara lainnya memperuntukkan Yang di-Pertuan Agong boleh mengisytiharkan darurat jika baginda berpuas hati suatu darurat besar sedang berlaku menyebabkan keselamatan atau kehidupan ekonomi atau ketenteraman awam dalam persekutuan sedang terancam.